Pengalaman Rakyat Malaysia Yang Terperangkap di China Kerana COVID-19

Setelah kira-kira 4 bulan pandemik COVID-19 diisytiharkan sudah lebih 245,000 kes direkodkan dan 8000 kematian dicatatkan diseluruh dunia. Lebih mengejutkan, rekod kematian yang dicatatkan di Itali sudahpun melebihi jumlah kematian yang direkodkan di seluruh negara China.

Malah, negara China juga mengumumkan mereka sudah berjaya menangani penularan penyakit ini di seluruh negara. Sesetengah pihak menganggap kejayaan ini terhasil atas usah drastik kerajaan China yang mewujudkan hospital khas untuk pesakit COVID-19 dan undang-undang lockdown di sana.

Kali ini, kami ingin berkongsi pengalaman seorang rakyat Malaysia yang tinggal di China  dimana kawasan tempatnya tinggal sudah diletakkan di bawah lockdown. Segala tulisan di bawah adalah pendapat dan tulisan Erycaz Lim (penulis asal), pihak Iluminasi tidak bertanggungjawab atas ketulenan dan kesalahan fakta yang disampaikan.

Bagi yang tidak tahu, saya sudah berada di Chongqing (China) ketika mana berita mengenai virus ini mula heboh diperkatakan sejak penghujung bulan Januari. Saat itu, seluruh masyarakat dunia mula memerhatikan China dan kini setelah penyakit ini berjaya dibendung disini, negara China pula menyaksikan negara-negara lain bertungkus-lumus melawan penyakit yang mudah berjangkit ini.

Mungkin saya boleh berkongsikan pengalaman saya pada saat-saat getir dahulu dan bagaimana saya menjaga diri daripada turut dijangkiti COVID-19.

Pertama sekali, bukan hanya Hubei dan Wuhan yang diletakkan dalam keadaan lockdown. Sebaliknya, hampir keseluruhan negara China diletakkan dalam keadaan lockdown. Oleh itu, penduduk yang tinggal di Hubei dan Wuhan tidak dibenarkan sama-sekali meninggalkan bandar mereka.

Di Chongqing, kami tidak dibenarkan untuk meninggalkan kawasan halaman rumah masing-masing. Setiap rumah diberikan permit untuk membolehkan hanya seorang penghuni rumah sebagai wakil untuk keluar dan masuk rumah bagi setiap 2 hingga 3 hari bagi mendapatkan barang-barang keperluan.

Semuanya bergantung kepada keseriusan kes di tempat anda tinggal. Setiap orang yang memasuki sesuatu taman atau bangunan akan dibuat saringan suhu badan. Ketika ini, hanya kedai yang menjual barang kaperluan harian seperti pasar raya, farmasi, klinik dan yang seumpamanya sahaja dibenarkan untuk dibuka dan beroperasi.

Ketika ini, tiada penduduk yang dibenarkan melepak atau berjalan-jalan diluar. Sekiranya didapati berbuat demikian, pihak polis yang melakukan rondaan akan menghalau anda untuk segera pulang ke rumah.

Kawalan pergerakan ketat ini sudah 40 hari di keseluruhan negara China. Secara keseluruhannya, ia melibatkan berbilion orang penduduk China. Selain lockdown ini diwajibkan oleh undang-undang, rakyat China sendiri dengan sukarela tinggal dan mengasingkan diri di rumah.

Tiada sekolah dibuka, tiada pejabat dibuka. Inilah satu-satunya cara untuk menghalang virus ini daripada terus merebak!

Kebiasaannya, saya akan keluaar mendapatkan stok barangan keperluanuntuk 1 hingga 2 minggu. Dengan berbuat sebegini, saya tidak perlu kerap keluar dan mengurangkan  risiko mendapatkan jangkitan. Oleh itu, saya tidak membuat pembelian panik, termasuklah membeli tisu tandas dalam jumlah yang tidak masuk akal.

Berikut adalah beberapa langkah pencegahan yang telah saya ambil untuk mengurangkan risiko jangkitan:

Sekian sahaja langkah-lanngkah pencegahan yang diambil oleh saya. Ianya sebenarnya mudah sekiranya sudah banyak kali dipraktikkan.

Topeng muka: Penggunaan topeng muka bukan hanya menyelamatkan anda, tetapi juga orang disekeliling anda. Sekiranya tidak boleh mendapatkan topeng muka pakai buang, boleh beli topeng muka yang boleh digunakan banyak kali. Namun, pastikan ianya memenuhi spesifikasi dan benar-benar dapat melindungi anda.

Basuh tangan anda dan jangan sentuh mulut, hidung dan mulut.

Elakkan diri berada berdekatan dengan kawasan orang ramai berkumpul. Terhadkan aktiviti sosial anda diluar. Tiada orang yang mati kerana tidak boleh membuat aktiviti sosial selama sebulan.

Penggunaan bayaran tanpa tunai. Kebanyakan bayaran dibuat penggunakan bayaran tanpa tunai. Sekiranya terpaksa menggunakan tunai, pastikan anda bersihkan tangan anda sebaiknya.

Langkah pencegahan ini memerlukan kerjasama daripada semua pihak. Sekiranya anda memandang remeh perkara ini dan hanya menganggapnya sebagai penyakit biasa dan  tidak mengamalkan langkah-langkah pencegahan, maka sesungguhnya anda adalah pembawa mudarat kepada masyarakat.


Senarai Negara Yang Masih Belum Dijangkiti Wabak COVID-19

Novel Coronavirus (2019-nCoV) yang telah menyebabkan COVID-19, telah tersebar ke sekitar 140 buah negara di dunia termasuk China.

Ketika virus ini membuatkan orang ramai seperti hilang pertimbangan, namun terdapat beberapa buah negara yang menarik nafas lega apabila kes-kes yang disyaki sebagai COVID-19 telah diuji negatif.

Namun sehingga 20 Mac 2020, sekurang-kurangnya 11 buah negara diuji negatif terhadap virus ini.

iluminasi.com kongsikan senarai negara di mana kesemua kes yang disyaki sebagai coronavirus telah diuji negatif membuatkan tiada pengesahan tentang penyebaran virus ini.

Republik Palau mengumumkan keputusan ujian negatif untuk satu kes yang disyaki koronavirus pada 9 Mac 2020.

Suspek berkenaan dilaporkan merupakan seorang wanita berusia 73 tahun yang tiba dari Amerika Syarikat,

Sampel wanita itu dihantar ke Taiwan untuk ujian koronavirus dan diumumkan sebagai negatif.

Tonga dilaporkan sebagai kes pertama di negara ini yang disyaki COVID-19, namun telah diuji negatif.

Dia dimasukkan ke Hospital Vaiola di Nuku'Alofa selepas menunjukkan tanda-tanda penyakit berkenaan.

Sampel wanita ini kemudiannya dihantar ke makmal di Australia yang mana ia disahkan negatif.

Sampel itu juga telah dihantar ke New Zealand untuk pengesahan tambahan.

Kepulauan Solomon melaporkan 4 kesdisyaki coronavirus pada 10 Februari di atas kapal kontena MV Expert, yang berlabuh di wilayah Rennell dan Bellona di negara ini.

Sampel yang diambil dari 4 kes berkenaan telah dihantar ke Makmal Rujukan Penyakit Berjangkit Victoria (VIDRL) yang berpangkalan di Melbourne, Australia untuk ujian.

Lebih daripada 50 kes suspek COVID-19 telah dilaporkan di Republik Demokratik Rakyat Lao atau Laos. Namun, kesemua 50 kes terbabit disahkan negatif.

Sampel yang diambil dari kes-kes yang disyaki telah diuji sebanyak 3 kali di Pusat Kebangsaan Makmal dan Epidemiologi, Institut Pasteur (Institut Pasteur du Laos) dan Makmal Mikrobiologi di Hospital Mahosot.

Selain itu, sampel-sampel dari kes yang disyaki diuji di makmal Laos itu juga dihantar ke makmal WHO di Australia.

Kerajaan Laos telah melaksanakan langkah-langkah pengimbasan yang ketat di semua pintu masuk di negara ini dan mengenakan kuarantin selama 14 hari bagi sesiapa yang tiba-tiba mengalami tanda-tanda COVID-19.

Republik Kepulauan Marshall melaporkan satu kes yang disyaki COVID-19 melibatkan seorang lelaki berumur 66 tahun pada 9 Mac 2020 di kota Majuro.

Sampel yang diambil dari individu berkenaan telah diuji di Lab State Hawaii dan dilaporkan negatif.

Negara ini telah mengenakan larangan perjalanan ke beberapa negara termasuk China, Hong Kong, Macau, Jepun, Korea Selatan, Itali, Jerman dan Iran.

Dua kes disyaki jangkitan coronavirus diumumkan di Syria dan kemudiannya didapati negatif terhadap virus itu.

Kedua-dua lelaki berkenaan dimasukkan ke hospital selepas jatuh sakit dan mempunyai kontak dengan individu dari Iran.

Ujian mendedahkan bahawa kedua-dua mereka menderita radang paru-paru dan dirawat untuk masalah berkenaan dan salah seorang daripada mereka telah dibenarkan keluar dari hospital.

Kerajaan Syria mengumumkan beberapa langkah berjaga-jaga untuk mengawal penyebaran penyakit ini termasuk penggantungan sementara ke atas kemasukan semua pelancong yang tiba dari kawasan yang terjejas.

Selanjutnya, kesihatan semua penumpang tiba di negara ini di lapangan terbang dan sempadan sedang dipantau.

Kakitangan perubatan dan sempadan bersama-bersama dengan kru pesawat telah disediakan dengan baju pelindung dan topeng muka untuk melakukan pemeriksaan.

Sebanyak 5 kes disyaki jangkitan koronavirus dilaporkan di Bostwana. Semua daripada kes itu telah diuji negatif terhadap jangkitan seperti yang dilaporkan oleh kerajaan Bostwana pada 5 Februari.

Kes pertama yang disyaki koronavirus di Botswana telah didaftarkan pada 30 Januari yang diumumkan oleh Kementerian Kesihatan dan Kesejahteraan pada 31 Januari.

Suspek tiba di penerbangan Ethiopia dari China dan diasingkan serta melalui penyiasatan.

Kes koronavirus pertama yang disyaki di Myanmar dilaporkan pada 31 Januari melibatkan seorang pelancong dari China.

Pelancong berkenaan tiba di Yangon dalam penerbangan China Southern Airlines dari Guangzhou.

Daripada baki 78 penumpang penerbangan yang dibawa, hanya 2 orang yang dibenarkan untuk turun dari pesawat manakala 76 yang lain tidak.

Walau bagaimanapun, Myanmar telah mengumumkan bahawa kes yang disyaki itu negatif untuk koronavirus.

Negara itu sedang melakukan ujian ke atas sekitar 8 kes yang disyaki koronavirus sehingga 17 Februari, namun tiada kes positif setakat ini.

Kes pertama yang disyaki coronavirus di Angola dilaporkan pada 29 Januari.

Suspek tersebut adalah warganegara China yang kini di bawah pemerhatian di sebuah klinik di Luanda dan sampelnya telah diuji negatif untuk virus itu.

Angola telah mengeluarkan kuarantin mandatori untuk semua penumpang yang tiba dari China.

Menurut Daily NK, sebuah organisasi berita Korea Selatan, virus COVID-19 membunuh 180 askar Korea Utara pada Januari dan Februari dan menyebabkan 3,700 lagi dikuarantin.

Dan menurut agensi berita Yonhap News yang disokong oleh Korea Selatan, Korea Utara mengkuarantin hampir 10,000 orang kerana bimbang akan koronavirus tetapi membenarkan hampir 4,000 pulang kerana tidak mengalami gejala.

Namun, setakat ini negara di bawah pimpinan Kim Jong-un ini masih belum mengesahkan berita ini mahupun melaporkan sebarang kes yang disyaki atau disahkan koronavirus.


Berapa Lama Virus Covid-19 Hidup Di Permukaan Objek Sekeliling Kita?

Pakar perubatan telah menjelaskan tentang satu perkara - kaedah utama penyebaran virus Covid-19 berlaku adalah melalui kaedah sentuhan sesama manusia, dari satu individu ke satu individu lain.

Beberapa situasi lain turut sama disebut sebagai punca penyebaran virus Covid-19, antaranya berlakunya pertukaran titisan air dari individu dijangkiti kepada individu sihat disebabkan oleh perbuatan seperti bersin dan juga melalui sentuhan dengan objek yang telah dicemari virus tersebut.

Walaupun begitu, kes-kes jangkitan disebabkan oleh sentuhan manusia dengan objek tidak dianggap sebagai punca utama kerana jumlah kes sebegitu agak rendah - tetapi tetap boleh berlaku. Persoalannya di sini, sekiranya virus itu telah mencemari sesuatu objek atau permukaan; berapa lama virus itu mampu hidup di situ?

Laporan kajian bertarikh 17 Mac 2020 dalam New England Journal of Medicine oleh sekumpulan penyelidik dari National Institute of Allergy and Infectious Disease yang terletak di Montana, Amerika Syarikat cuba menjawab persoalan ini.

Dalam kajian tersebut, dua jenis virus iaitu SARS-CoV-1 yang menyebabkan jangkitan SARS sekitar awal era 2000 dahulu dan SARS-CoV-2 iaitu virus penyebab jangkitan Covid-19, penyelidik menjadikan lima jenis permukaan serta ruangan aerosol sebagai lokasi kajian bagi mengenal pasti tahap tahap reput virus tersebut (decay rate).

Lima situasi yang dijadikan ujian adalah ruangan aerosol, plastik, keluli tahan karat, tembaga dan kertas tebal.

Bagaimana hasil kajian mereka? Mereka mendapati Covid-19 mampu hidup stabil pada permukaan seperti plastik dan keluli tahan karat berbanding tembaga dan kertas tebal. Pada plastik, virus didapati masih wujud walaupun selepas 72 jam aplikasinya. Apabila diuji pada permukaan keluli tahan karat, virus didapati masih belum reput selepas lebih 48 jam dalam bilangan yang berkurangan.

Dalam ujian melibatkan permukaan tembaga dan kertas tebal, tidak ada sebarang kesan kewujudan Covid-19 pada permukaan tembaga selepas 4 jam dan kertas pula, selepas 24 jam.

Ujian bentuk aerosol yang dilakukan selama 3 jam mendapati Covid-19 mampu kekal dalam bentuk tersebut sepanjang ujian dijalankan, namun tahap kepekatan virus menurun sedikit. Walau bagaimanapun kita tidak perlu bimbang, satu lagi kajian telah mendapati peluang untuk Covid-19 merebak melalui udara dalam bentuk aerosol agak rendah.Jika virus ini mampu merebak dalam bentuk aerosol, itu satu situasi yang memang patut kita risaukan.

Satu kajian yang hampir serupa telahpun dijalankan melibatkan kadar reput virus  pada permukaan barangan hospital mendapati beberapa variasi hasil tempoh diperolehi.

Dengan mengambil kira semua jenis permukaan barangan serta peralatan yang perlu digunakan di hospital melibatkan 13 jenis permukaan - kumpulan penyelidik berjaya mengeluarkan satu senarai anggaran kadar reput virus corona dalam situasi hospital sebenar.

Coronavirus mempunyai jangka hayat yang singkat apabila jatuh pada permukaan getah seperti peralatan sarung tangan, hanya bertahan kurang 8 jam. Aluminium mampu menyebabkan coronavirus reput dalam jangkamasa 2 ke 8 jam. Bagaimanapun malangnya - untuk permukaan lain jangka hayatnya didapati agak tinggi.

Virus-virus diramalkan mempunyai jangka hayat lebih 5 hari pada permukaan keluli, 5 hari pada permukaan kaca, 2 ke 6 hari pada permukaan plastik, 5 hari pada permukaan PVC dan 5 hari pada permukaan silikon, seramik dan teflon. Harus diberitahu, suhu bilik memainkan peranan yang cukup besar dalam menentukan jangka hayat virus ini.

Daripada kajian ini, penyelidik meramalkan dalam keadaan yang sesuai suhunya - Covid-19 mampu berada di sesuatu permukaan tertentu dengan anggaran maksima 9 hari.

Bagaimanapun, dengan peningkatan suhu sesuatu ruangan dinaikkan melebihi 30 darjah celcius suhunya, jangka hayatnya akan menurun dengan mendadak. Tahap kelembapan juga memainkan peranan, dengan kadar kelembapan bilik pada tahap 50% mampu memanjangkan hayat Covid-19 berbanding bilik yang mempunyai kadar kelembapan 30%.

Berdasarkan kepada artikel ini, jelas sekali tatacara kebersihan melibatkan pembasuhan tangan yang menjadi tabiat paling penting sekarang - perlu disertakan sekali dengan usaha untuk membersih dan mengenyah kuman permukaan-permukaan di rumah kita; yang dirasakan berisiko tinggi.

Barangan seperti plastik yang banyak digunakan dalam kehidupan seharian kita mampu menjadi perumah sementara Covid-19 dalam tempoh yang mencukupi untuk menjangkiti kita.

Matawang kertas yang kita gunakan juga mampu menjadi ejen pemindahan, kerana permukaannya turut sama mampu menempatkan virus itu secara sementara jadi cuba minimakan sebaik mungkin transaksi dengan wang kertas.

Seperti pesan Perdana Menteri kita dalam perutusan khas beliau pada 18 Mac 2020, tabiat paling mudah dalam mengawal penyebaran wabak ini adalah dengan duduk di rumah diam-diam. Ada baiknya kita akur dengan arahan/rayuan itu untuk sementara.


Jangkitan, Inkubasi dan Tempoh Aktif - 3 Fasa Perubahan Virus Menyerang Manusia

Salah satu sifat berkenaan virus Covid-19 yang kita tahu adalah bagaimana virus itu mampu hinggap pada badan seorang pembawa tanpa menunjukkan sebarang simptom selama 7 ke 14 hari.

Sifat tersebut memberikan masalah yang sangat besar pada pasukan perubatan, kerana tempoh jangkitan yang ada - mampu menyebabkan merebaknya jangkitan kepada orang lain tanpa mampu dikesan. Sekiranya anda mahu tahu statistik yang lebih tepat; Covid-19 mempunyai purata tempoh inkubasi 5.1 hari selepas jangkitan. 97.5% individu yang dijangkiti hanya mula menampakkan simptom jangkitan selepas 11.5 hari secara puratanya.

Dalam kiraan yang konservatif, 101 daripada 10,000 kes jangkitan mula menampakkan simptom pada individu yang dijangkiti hanya selepas 14 hari jangkitan berlaku. Bahaya kan?

Setiap virus mempunyai watak atau sifatnya yang tersendiri dan berbeza-beza. Selain Covid-19 dengan sifat tersendirinya, ada berjuta virus lain yang mempunyai sifat berbeza - menyerang pantas, mampu hidup lama dalam tubuh kita bertahun-tahun lamanya dan ada juga yang suka menyerang hendap sekali-sekala.

Kajian berkenaan sifat jangka hayat keaktifan virus menyatakan majoriti virus akan melalui 3 peringkat sama - jangkitan, inkubasi dan mula aktif. Walau bagaimanapun, ada juga yang berbeza.

Jangkamasa inkubasi merupakan waktu di mana virus yang telah menjangkiti seseorang akan membiak selepas jangkitan. Proses pembiakan yang berlaku akan mengambil masa bergantung kepada jenis virus.

Seperti yang kami sebutkan, secara purata Covid-19 mempunyai purata 5.1 hari proses inkubasi. Kajian menunjukkan kadar inkubasi Covid-19 boleh berlaku sepantas 2 hari atau selama 24 hari.

Apa yang kita perlu fahami, jangkamasa inkubasi (incubation period) dan jangkamasa kependaman virus (virus latency) merupakan dua peringkat berbeza. KIta cerita tentang inkubasi dulu. Secara amnya, jangkamasa inkubasi dianggap sebagai proses di mana virus membiak secara senyap - tanpa menunjukkan sebarang simptom kepada pesakit yang telah dijangkiti.

Antara virus paling pantas proses inkubasinya adalah virus penyakit taun atau 'cholera' yang memulakan inkubasi pada 12 jam selepas jangkitan dan membiak dalam tempoh 4.5 hari. Ebola juga memulakan inkubasi dengan kadar segera pada 24 jam pertama, tetapi memerlukan tempoh yang lebih panjang sekitar 21 hari untuk habis pembiakan.

Selepas tamat tempoh inkubasi virus, virus tidak lagi akan membiak. Ada virus yang mula aktif atau ada juga yang duduk diam-diam bersembunyi. Bagi Covid-19 pula, virus ini terus aktif selepas selesai inkubasi jadi kita tidak perlu menunggu lama untuk melihat kesannya berbanding beberapa virus lain yang sifatnya sangat unik.

Sesuatu yang menakutkan berkenaan Covid-19 dan tidak ramai memperkatakannya -  adalah kemampuannya untuk menjangkiti orang lain semasa proses inkubasi masih berlaku.

Ini berbeza dengan dua lagi virus pembunuh terkenal iaitu SARS dan Ebola yang menjangkiti orang lain hanya selepas tamat inkubasi; yakni ketika simptom mula kelihatan. Itulah sebabnya Covid-19 ini walaupun kadar kematiannya setakat ini sekitar 0.5 ke 3%, amat dikhuatiri pakar perubatan jika gagal dikawal.

Dalam peringkat ini, tidak semua virus mempunyai tempoh kependaman yang serupa. Bagi Covid-19 seperti telah dinyatakan - virus ini akan mula aktif secepat 2 hingga ke 14 hari selepas inkubasi dan dalam waktu inilah, kadar jangkitan Covid-19 akan jadi lebih menggila-gila berbanding sebelum itu.

Ada juga virus yang bertukar senyap, menjadi virus tidak aktif (dormant) tanpa diketahui kehadirannya. Virus ini dikategorikan sebagai lentivirus.

Dalam penemuan tahun 2014, sejenis virus gergasi yang dinamakan pithovirus sibericum (tidak berbahaya pada manusia dan haiwan) ditemui tidak aktif lebih 30,000 tahun dan hanya kembali aktif selepas dikeluarkan oleh penyelidik; daripada bongkah ais 30 meter di bawah permukaan tanah di Siberia, Russia untuk tujuan kajian.

Dalam kes jangkitan manusia, beberapa jenis virus telah ditemui mempunyai kemampuan mendiamkan diri dan menjadi tidak aktif selepas selesai inkubasi seperti virus HSV-1 dan HSV-2 yang menyebabkan jangkitan herpes pada manusia.

Ada virus yang menyerang pesakit secara berkala, maksudnya mampu aktif kemudian tidak aktif berulang kali dalam satu tempoh tertentu. Ada juga pesakit yang dijangkiti virus tetapi hanya mengalami masalah selepas setahun lebih dijangkiti. Ini adalah sifat unik virus HSV.

Di antara semua kategori virus, wujud satu kategori kecil virus yang dinamakan sebagai virus perlahan ('slow virus'); berada dalam kondisi tidak aktif untuk jangka masa yang sangat panjang membolehkan pesakit yang dijangkiti hidup seperti biasa, sebelum mula aktif.

Antara virus perlahan yang diketahui mampu menjangkiti seseorang, adalah John Cunningham virus atau JC Virus; virus yang tidak berbahaya pada manusia kecuali mereka yang mempunyai sistem pertahanan badan yang lemah.

Apa yang memeranjatkan, sehingga kini penyelidik tidak berjaya menjelaskan bagaimana virus JC boleh tiba di bahagian badan kita. Banyak pendapat menyebut virus itu hadir dalam tubuh manusia besar kemungkinan daripada air yang tercemar dalam sistem bekalan air kita.

Secara statistiknya, 70 ke 90% orang dijangkiti virus ini di seluruh dunia besar kemungkinan tanpa kita sedari. Selain virus JC, virus lain yang bersifat perlahan adalah virus rubella yang mampu kekal tidak aktif lebih 10 tahun, sebelum mula menampakkan simptom pertama pada pesakit.

Kita bernasib baik sistem perubatan negara mewajibkan pengambilan vaksin rubella menerusi suntikan MMR atau 'Measles, Mumps and Rubella.' Bagi proses pemvaksinan Covid-19 pula, dianggarkan kita perlu menunggu satu ke dua tahun tempoh, untuk mempersiapkannya.

Untuk virus JC? Jangan risau. Kita tidak perlu suntikan vaksin untuk virus itu. Statistik jangkitannya memang kelihatan sangat tinggi, tetapi kesannya pada kita sangat minima - melainkan anda mempunyai penyakit AIDS.


Bahana COVID-19: Pengajaran Yang Patut Kita Ambil Dari Wabak Ebola

Ketika COVID-19 sedang tersebar ke Eropah, para pakar yang menumpaskan wabak Ebola di Afrika Barat merenungkan kembali apa yang mereka pelajari.

Apa yang berlaku kepada China dan Itali ini adalah sama dengan yang berlaku kepada Guinea, Sierra Leone dan Liberia di antara tahun 2014 dan 2016.

Itali yang dilanda novel coronvirus yang paling dahsyat di luar China telah melancarkan perintah berkurung pada 9 Mac 2020 yang kemudiannya dilanjutkan ke seluruh negara untuk tujuan membendung penularan itu.

Keputusan yang diambil oleh negara Eropah dengan 60 juta orang penduduk itu serupa denan banyak negara di Afrika Barat.

Ketika Sierra Leone menyedari bahawa mereka dilanda Ebola pada September 2014, pihak berkuasa mengenakan perintah berkurung selama 72 jam yang mana tidak pernah dilakukan sebelum itu.

Kerajaan negara itu merekrut menghantar ramai pasukan kesihatan dari pintu ke pintu, atau "Ose to Ose Ebola Tok" di Krio.

"Itali boleh belajar beberapa perkara yang baik dari apa yang kami dapat dari kekacauan semasa wabak Ebola," kata Harold Thomas yang merupakan salah seorang daripada pasukan yang melawat dari rumah ke rumah di ibu negara Sierra Leone iaitu Freetown untuk memberikan maklumat dan sabun.

Harold menambah bahawa perintah berkurung itu merupakan satu peluang untuk seluruh populasi negara untuk merenung betapa teruknya masalah yang berlaku dan secara beramai-ramai melihat kepada cara untuk mengakhirinya.

Jika kita bandingkan Coronavirus dengan Ebola, ia merupakan jangkitan titisan dan penjarakan sosial adalah tersangat penting.

Perintah berkurung pada September 2014 itu adalah yang pertama antara beberapa yang berlaku di Sierra Leone.

Ia bertujuan untuk membantu mengurangkan kadar pemindahan virus, seperti yang dilakukan oleh pihak berkuasa di Wuhan, China dan Itali.

Dengan ini, oang ramai akan mengurangkan aktivi-aktiviti yang akan mendedahkan mereka kepada jangkitan.

Pandemik coronavirus yang berlaku membuatkan salah seorang penduduk Freetown iaitu Ismael Alfred Charles untuk merenung kembali ketika negaranya berhadapan dengan penyebaran virus yang berpotensi membunuh.

"Apa yang mereka perlu lakukan adalah untuk mengenal pasti siapa yang telah berhubung dengan orang yang diuji positif, di mana orang itu, dan siapa yang mempunyai hubungan dengan mereka. Mengesan yang yang bersentuhan itu adalah kunci untuk mencegah penyebaran virus," kata Ismael Alfred Charles.

Seorang kakitangan laman sesawang DW iaitu Abu-Bakarr Jalloh berada di Sierra Leone ketika perintah berkurung pertama. Ketika ia dilancarkan, Ebola sudah pun tersebar ke seluruh negara itu.

"Anda perlu mengambil langkah-langkah ketika rantai pemindahan masih utuh. Jika anda membiarkan rantai ini pecah dan kemudiannya mula menakluki orang ramai, ia bermakna anda hanya menjadi reaktif. Ini adalah apa yang tidak dipelajari oleh Itali dari epidemik Ebola di Afrika Barat," kata Abu-Bakarr

Sekiranya terdapat pembendungan mandatori dari awal, Itali mungkin boleh mengawal coronavirus. Jerman juga melakukan membuat kesilapan yang sama.

Pada hari terakhir perintah berkurung yang pertama, ahli-ahli politik Sierra Leone berkata bahawa pasukan-pasukan kesihatan pasukan kesihatan telah menyeru 75% isi rumah dan memuji campur tangan yang belum pernah terjadi sebelumnya itu.

Orang ramai menyambut nasihat dan saranan dengan sangat baik walaupun banyak kecurigaan berterusan dan ramai orang melarikan diri dengan melintasi sempadan ke tempat-tempat seperti Liberia dan Guinea.

Seorang doktor iaitu Dr. Doddy Ngwasi bekerja di Guinea ketika wabak Ebola memuncak.

Pakar Ebola Congo ini telah menghabiskan dua tahun sebelum itu di pusat epidemik Ebola di Republik Demokratik Congo.

Menurut Dr. Doddy, dalam menghadapi ancaman coronavirus, prinsip "pencegahan pertama" perlu menjadi kepentingan yang paling diutamakan.

"Kita perlu mengatasi coronavirus seperti yang kita lakukan dengan virus Ebola. Kita perlu mengikuti semua kaedah pencegahan, iaitu mengelakkan kontak yang mana sama seperti Ebola, dengan mencuci tangan dan mengelakkan tempat awam. Kita mest melakukan pencegahan dan kawalan sebelum sampai ke hospital," kata Dr. Doddy.

Dr. Gabriel Gorbee Logan dianggap sebagai wira Ebola di Liberia kerana kerja-kerja beliau di barisan hadapan dalam membendung wabak Ebola yang berlangsung dari 2014 hingga 2016.

Baru-baru ini beliau dilantik sebagai pembantu menteri untuk perkhidmatan rawatan di kementerian kesihatan dan telah mengawasi secara mendalam ketika mana coronavirus tersebar di bahagian lain di dunia.

Liberia, adalah salah satu negara di Afrika sub-Sahara dengan tanpa sebarang kes positif virus membunuh ini.

"Apa yang perlu kita fahami adalah bahawa dalam konteks penyakit ini, tidak ada tempat yang selamat tak kiralah betapa hebatnya sistem kesihatan di negara anda. Terdapat penyakit yang boleh memberikan cabaran yang serius kepada sistem kesihatan di mana-mana negara sahaja di dunia dan salah satuhnya adalah coronavirus," kata Dr. Gabriel Gorbee Logan.

Beliau memberitahu bahawa pengajaran yang paling penting ketika saat-saat kritikal ini iaitu berkongsi maklumat adalah tersangat penting. Sekatan pergerakan terhadap orang ramai terutamanya terutamanya apabila destinasi berisiko tinggi terlibat juga sangat penting.

Di Liberia, dalam setiap 10 orang yang ke luar negara, sekurang-kurangnya 5 pergi ke China untuk urusan perniagaan. Jika ia merupakan kawasan berisiko tinggi, ia perlu dihadkan.

Namun, Dr. Gabriel menambah bahawa mengawal pergerakan orang ramai adalah satu cabaran besar.

"Jadi jika orang ramai masih bergerak di tengah-tengah penularan virus yang membunuh ini, maka orang di seluruh dunia harus diajar untuk ikhlas apabila mereka bergerak dari satu negara ke negara lain," kata Dr. Gabriel.

Ini bermakna mereka perlu bekerjasama untuk melalui pemeriksaan dan ujian.

Ini adalah kerana di sesetengah negara terutamanya di Eropah, perjalanan merentasi negara tidak memerlukan anda melalui kawalan sempadan, dan inilah sebabnya kita perlu berkongsi sebanyak maklumat yang boleh.

Patrick Faley, salah seorang yang terselamat dari wabak Ebola teringat tentang maklumat salah yang disebarkan dalam masyarakat semasa wabak itu.

"Untuk cuba membanteras coronavirus, kita perlu belajar daripada kesilapan ini. Saya masih ingat pada satu masa ketika saya berada kerana dikuarantin, saya terdengar di radio bahawa Ebola tiada penawar dan jika anda dijangkitinya, anda akan mati," kata Patrick Faley.

Dia menambah bahawa bermula dengan hanya satu kes di Liberia, ia kemudiannya meragut terlalu banyak nyawa yang lain.

Pada masa itu, maklumat palsu dan langkah-langkah pencegahan seperti sekatan perjalanan dan pemeriksaan di lapangan terbang dan sempadan masih belum dilaksanakan.

Sebaik sahaja anda dijangkiti, anda perlu bersikap jujur kepada dunia bahawa anda terdedah kepadanya.

Mesej dari pihak media harus menjadi salah satu yang memberikan berita benar dan kerajaan harus memastikan kemudahan kesihatan lengkap, katanya lagi.


Lihat Bagaimana Korea Selatan Melawan COVID-19 Dengan Teknologi Big Data dan AI

Eropah kini menjadi pusat epidemik COVID-19. Jumlas kes dan kematian melonjak di Itali, Sepanyol, Perancis, dan Jerman dan banyak negara telah mengenakan lockdown dan menutup laluan keluar masuk negara.

Sementara itu, usaha Amerika Syarikat pula terjejas oleh masalah dengan kit ujian yang tertangguh dan rosak yang hanya akan melambatkan proses ujian saringan COVID-19. Sebahagian pakar percaya negara AS berada pada trajektori yang sama seperti negara negara lain di Eropah.

Beberapa minggu yang lalu, Korea Selatan menyaksikan peningkatan kes COVID-19 yang mendadak. Sebahagian besar daripada kes yang dilaporkan berpunca daripada kultus ajaran sesat Shincheonji yang menggalakkan pengikutnya menyebarkan virus ini.

Di tengah-tengah trend ini, Korea Selatan telah muncul sebagai harapan dan model untuk dikuti oleh negara lain. Negara ini telah berjaya memperlahankan penularan epidemik ini dengan laporan hanya 74 kes baru pada 17 Mac, turun daripada 909 sewaktu puncaknya pada 29 Februari.

Lebih menarik, kerajaan telah melakukannya tanpa perlu mengisytiharkan kawalan pergerakan atau lockdown. Jadi, apakah rahsianya?

Notifikasi yang memaklumkan sekiranya terdapat jangkitan COVID-19 di kawasan sekitar

Korea Selatan sedang memerangi koronavirus (COVID-19) dengan bergantung pada teknologinya. Negara ini mempunyai platform digital maju untuk perlombongan Big Data dan kecerdasan buatan (AI).

Dengan menggunakan analisis Big Data, sistem amaran awal AI, dan metodologi pemerhatian yang intensif, Korea Selatan telah berjaya membawa keadaan coronavirus di negara ini berada dalam kawalan dalam masa yang singkat.

Platform Big Data yang dikendalikan oleh kerajaan menyimpan maklumat semua warganegara dan warga asing yang tinggal dan mengintegrasikan semua organisasi kerajaan, hospital, perkhidmatan kewangan, pengendali mudah alih dan perkhidmatan lain ke dalamnya.

Korea Selatan menggunakan analisis, maklumat dan rujukan yang disediakan oleh data bersepadu ini - semua tindak balas dan maklumat masa nyata yang berbeza yang dihasilkan oleh platform akan disampaikan dengan segera kepada rakyatnya yang menggunakan pelbagai aplikasi berasaskan AI.

Setiap kali seseorang diuji positif untuk COVID-19, semua orang di sekitarnya disediakan dengan butiran perjalanan, aktiviti, dan peta perjalanan individu yang dijangkiti untuk dua minggu sebelumnya melalui pemberitahuan mudah alih yang dihantar melalui sistem noifikasi di telefon pintar.

Perkhidmatan kesihatan yang dikendalikan oleh kerajaan menerima maklumat mengenai kenalan orang tersebut, menjadikannya lebih mudah untuk mengesan mereka yang telah mempunyai kontak rapat dengan pesakit, dan mengarahkan mereka datang membuat ujian saringan.

Penggunaan AI memastikan pelaksanaan segera semua langkah ini. Hospital, perkhidmatan ambulans, makmal ujian mudah alih - semuanya bergantung kepada sektor IT dan teknologi untuk menyampaikan perkhidmatan segera dan cekap.

Korea Selatan juga memperkenalkan ujian coronavirus pandu-lalu di mana seseorang boleh memandu kereta ke sebuah makmal ujian bergerak, memberikan sampel semasa duduk di dalam kenderaan, dan mendapat keputusan ujian dalam masa beberapa minit.

Sekiranya didapati dijangkiti, mereka segera dikuarantin dan dibawa ke kemudahan rawatan khusus. Banyak makmal pandu-lalu di serata negara terutamanaya di kawasan bandar, dijalankan dengan kemudahan 5G yang disediakan oleh pengendali mudah alih.

Mereka yang memandu di jalan raya diberitahu tentang makmal pandu-lalu terdekat di mana mereka boleh menjalani ujian perubatan. Jika mana-mana individu yang dijangkiti tinggal atau bekerja di sebuah bangunan besar, pusat perubatan sementara ditubuhkan di sana untuk memberikan ujian perubatan kepada semua penghuni atau penduduk  setempat.

Kerajaan telah melaksanakan peraturan dan reka bentuk berasaskan AI untuk memastikan bekalan dan pengedaran topeng dan barang pencegahan lain lebih efektik, seterusnya mengelakkan penduduk membuat pembelian panik. Setiap orang boleh menggunakan kad ID mereka untuk membeli dua topeng pada satu masa dari farmasi  berdekatan.

Walaupun beberapa minggu telah berlalu sejak wabak itu bermula di negara ini, tidak ada peningkatan mendadak dalam harga keperluan harian seperti beras, minyak, makanan bayi, dan lain-lain.

Kemudahan data dengan bantuan Big Data dan AI ini telah membolehkan Korea Selatan menentukan atau memutuskan untuk mengambil inisiatif mengenai aspek yang berkaitan. Banyak negara tidak mempunyai platform data digital sebegini atau kebolehan dan logistik teknologi yang mencukupi untuk mempraktikkan perkara sama.

Dalam ucapannya kepada rakyat negara itu, Perdana Menteri Korea Selatan, Chung Sye-kyun menekankan perlunya setiap rakyat berjaga-jaga tanpa menjadi panik dan menyatakan bahawa semua orang berada dalam risiko untuk dijangkiti.

Korea Selatan mengetahui betapa pentingnya mempunyai persediaan rapi dan berjaga-jaga dalam menghadapi segala kemungkinan. Pada tahun 2015, seorang usahawan Korea Selatan yang telah menghidapi Sindrom Pernafasan Timur Tengah (MERS) selepas kembali dari lawatan ke tiga negara Timur Tengah.

Dia telah dirawat di tiga pusat kesihatan Korea Selatan sebelum dia didiagnosis dengan MERS dan mula kuarantin. Pada masa itu, beliau telah menyebabkan rangkaian penularan dengan menjangkiti 186 pesakit dan membunuh 36 pelawat hospital dan kakitangan hospital

Usaha mengesan, membuat saringan dan kuarantin yang  melibatkan hampir 17,000 orang berjaya menghalang penularan wabak itu selepas 2 bulan. Kesan daripada wabak itu sudah cukup menakutkan kerajaan sehingga menyebabkan Korea mengalami krisis ekonomi.

Pengalaman daripada MERS itu menunjukkan bahawa ujian makmal adalah penting untuk mengawal penyakit berjangkit yang baru muncul. Pengalaman daripada MERS telah membantu Korea Selatan memperbaiki aspek pencegahan dan kawalan jangkitan di hospital.  Setakat ini, tiada laporan jangkitan COVID-19 di kalangan pekerja kesihatan di Korea Selatan .


Ini Sebab Mengapa Kematian Akibat Wabak COVID-19 Sangat Tinggi Di Itali

Kematian akibat coronavirus Wuhan di Itali telah melonjak dengan sangat mendadak sejak kebelakangan ini.

Setakat ini, jumlah kes yang disahkan di Itali adalah sebanyak 35,713 kes dengan 2,978 kematian.

Ini sekaligus menjadikan Itali sebagai negara yang paling terkesan dengan wabak ini selepas negara asal coronavirus iaitu China dengan jumlah kes sebanyak 80,928 dan 3,245 kematian.

Dan menurut Pertubuhan Kesihatan Dunia, kadar kematian negara ini disebabkan  COVID-19 adalah sebanyak 5%, angka yang jauh lebih tinggi daripada purata global sebanyak 3.4%,.

Persoalannya adalah, mengapa mengapa kematian di negara ini begitu tinggi?

Satu faktor yang mempengaruhi kadar kematian di Itali adalah usia penduduknya.

Itali mempunyai penduduk tertua di Eropah, dengan kira-kira 23% penduduk berusia 65 tahun atau lebih.

Menurut laporan PBB pada tahun 2015, 28.6% penduduk Itali berusia 60 tahun ke atas (kedua di dunia selepas Jepun dengan 33%).

Peratusan ini agak jauh lebih tinggi jika dibandingkan dengan negara kedua yang paling terkesan di luar China iaitu Korea Selatan, dengan hanya 18.5% daripada penduduk Korea Selatan adalah sekurang-kurangnya 60 tahun.

Umur median di Itali ialah 47.3, berbanding dengan 38.3 di Amerika Syarikat dan 30.3 di Malaysia.

Kebanyakan kematian di Itali berlaku dalam kalangan rakyat berusia 80-an dan 90-an, iaitu populasi yang diketahui lebih mudah mengalami komplikasi teruk dari COVID-19.

Menurut Aubree Gordon, seorang profesor epidemiologi bersekutu di University of Michigan, kadar kematian secara keseluruhannya bergantung kepada demografi penduduk.

Dalam kes ini, kadar kematian yang dilaporkan bukan bersandarkan pada umur, yang merupakan satu cara untuk melaraskan dengan demografi asas penduduk.

Memandangkan penduduk Itali yang lebih tua, kita boleh menjangkakan bahawa kadar kematian mereka lebih tinggi secara purata (jika semua aspek lain adalah sama), berbanding dengan negara yang mempunyai populasi yang lebih muda.

Selain itu, Krys Johnson, ahli epidemiologi di Temple University College of Public Health pula berkata bahawa semakin kita berusia, peluang untuk mengembangkan sekurang-kurangnya satu masalah kesihatan yang melemahkan sistem imun badan seperti kanser atau kencing manis akan meningkat,

Penyakit sedemikian juga membuatkan orang lebih terdedah kepada penyakit yang teruk dari coronavirus.

Isu lain mungkin adalah bilangan orang di kawasan tertentu yang memerlukan rawatan perubatan. Ini kerana mempunyai ramai orang sakit yang teruk di satu kawasan boleh berpotensi memberikan tekanan kepada sistem perubatan, kata Aubree .

Beliau menyatakan bahawa ini mungkin berlaku di Wuhan, China, di mana wabak coronavirus bermula dan yang menyaksikan kebanyakan kes COVID-19 berlaku di China.

Laporan baru-baru ini dari WHO mendapati bahawa kadar kematian di Wuhan adalah 5.8%, berbanding dengan 0.7% di seluruh China.

Dan yang terakhir, Itali mungkin tidak mengambil kira kes-kes COVID-19 yang ringan.

Biasanya apabila ujian-ujian berkembang dalam sesebuah komuniti, lebih banyak kes ringan ditemui yang kemudiannya akan mengurangkan kadar kematian secara keseluruhan.

Ini adalah apa yang berlaku di Korea Selatan, di mana kadar ujian yang dilakukan adalah cukup tinggi iaitu 3,692 ujian bagi setiap sejuta orang (hingga 8 Mac) dan kematian di kalangan mereka yang dijangkiti agak rendah iaitu kira-kira 0.6% atau 66 kematian (pada kiraan terakhir).

Sebaliknya, Itali melakukan ujian ke atas kira-kira 826 orang bagi setiap sejuta orang dan kematian di kalangan mereka yang mengidap jangkitan kira-kira 10 kali lebih tinggi, dengan lebih daripada 2,500 orang mati akibat penyakit ini.

Sehingga 7 Mac 2020, Itali telah menjalankan lebih daripada 42,000 ujian namun terdapat kemungkinan wabak yang agak besar di kawasan itu, yang memerlukan lebih banyak ujian untuk mengenal pasti peratusan sebenar.

Krys Johnson berkata mereka yang mempunyai gejala ringan atau mereka yang lebih muda, mungkin tidak akan diuji.

Beliau mengesyaki bahawa kadar kematian sebenar di Itali adalah hampir dengan kadar kematian global iaitu sebanyak 3.4%.

Selain itu, doktor di Itali sedang melakukan catuan dalam unit penjagaan intensif akibat wabak ini dan pegawai perubatan mendesak pekerja penjagaan kesihatan untuk tidak merawat pesakit berusia atau pesakit dengan komorbiditi (kehadiran satu atau lebih penyakit tambahan bersama dengan penyakit utama )tertentu, tidak kira sama ada mereka dijangkiti virus ini atau tidak.

Kolej Anesthesia, Analgesia, Resusitasi dan Rawatan Intensif Itali (SIAARTI) menerbitkan garis panduan utilitarian yang menyatakan bahawa doktor dan jururawat harus menafikan rawatan bagi orang yang mempunyai jumlah jangkaan baki umur untuk hidup yang lebih rendah.

Ini termasuk semua pesakit warga emas yang memerlukan rawatan penjagaan intensif dan bukan hanya mereka yang menderita akibat coronavirus.

Pesakit yang berusia tanpa tanda-tanda COVID-19 boleh tidak diberikan hak di ICU untuk memberikan ruang kepada pesakit yang lebih muda yang mana pakar perubatan rasakan mempunyai masa depan yang lebih panjang.

Dengan itu, pesakit-pesakit muda ini dilihatkan sebagai satu cara yang lebih baik untuk melaburkansumber perubatan mereka.

Ini mungkin memburukkan lagi kadar kematian disebabkan wabak COVID-19 di Itali.

2. ICU Itali Gesa Untuk Tidak Rawat Warga Emas Akibat Coronavirus


4 Fasa Utama Mengharungi Jangkitan Wabak Penyakit Covid-19

Negara kita memang pernah mengharungi serangan wabak dalam skala besar sebelum ini, dengan setiap insiden berjaya diharungi dengan agak berjaya berikutan kadar kematian yang rendah.

Untuk setiap penyebaran tak kiralah sama ada berbentuk pandemik atau epidemik, mahupun endemik - pihak berkuasa khasnya mereka yang terlibat dalam bidang perubatan kebiasaannya akan menggunakan standard operasi yang serupa; melibatkan empat peringkat.

Setiap fasa kawalan jangkitan pula akan diisytihar mengikut fasa penyebaran wabak, bermula daripada fasa pertama yang digelarkan sebagai 'fasa pengawalan' atau 'containment sehinggalah fasa terakhir - digelarkan sebagai 'mitigation' atau fasa mitigasi. Jom kita belajar empat fasa ini agar kita tahu di mana kita.

Dalam fasa pertama, matlamat pihak perubatan serta pihak berkuasa adalah untuk menghalang penyebaran virus. Ketika fasa ini, individu yang dirasakan membawawabak disebabkan melalui kewujudan simptom akan menjalani proses isolasi secepat mungkin.

Pada fasa ini, saranan untuk masyarakat menggunakan ejen-ejen penyahkuman, menjaga kebersihan, memahami etika ketika batuk dan penggunaan topeng yang betul perlu dilakukan. Orang ramai perlu dididik melalui sebaran am tentang kepentingan menutup mulut semasa bersin, amalan tatacara penggunaan dan pelupusan tisu serta kepentingan membasuh tangan dengan sempurna.

Sekiranya pihak berkuasa merasakan kaedah kawalan yang dilakukan gagal mengekang jangkitan daripada merebak, mereka akan mengisytiharkan fasa pencegahan seterusnya yang digelarkan sebagai 'fasa melambatkan' atau penangguhan. Pada fasa ini, realiti bahawa wabak akan melanda sudah pun disahkan jadi semua usaha akan dilakukan untuk melambatkan jangkitan daripada merebak terlalu pantas.

Proses penangguhan ini akan memberikan masa kepada pihak perubatan untuk bersedia, mendapatkan bekalan ubat-ubatan dan peralatan yang diperlukan dalam mengekang wabak yang masih bersifat epidemik.

Sebaran media berkenaan kaedah-kaedah perlindungan diri yang betul diperhebatkan lagi dengan pengenalan satu kaedah baru yang dinamakan sebagai 'social distancing' atau 'jarak selamat sosial.' Tujuan pengenalan kaedah jarak selamat ini adalah untuk memastikan kadar sentuhan di antara individu dengan individu berkurangan.

Bagi sesetengah negara beriklim sejuk, selain daripada melambatkan penyebaran wabak sebagai langkah persediaan, usaha untuk memperlahankan jangkitan juga dilakukan dengan tujuan agar perubahan musim berlaku.

Wabak mampu bergerak lebih aktif dalam situasi sejuk berbanding cuaca panas, jadi sesetengah negara memanjangkan fasa ini untuk memastikan mereka mampu tiba ke musim yang lebih panas suhunya.

Apa yang jelas - tiba fasa ini, menandakan penyebaran wabak sudah tidak lagi mampu dibendung.

Apabila WHO mengumumkan bahawa wabak Covid-19 harus dikategorikan sebagai sebuah pandemik yang merentasi benua dan sempadan dunia, negara kita sebenarnya sudah pun memasuki fasa penyelidikan berikutan pertambahan jumlah pesakit yang ada.

Mana-mana hospital yang mempunyai pesakit Covid-19 akan menjalankan ujian yang dinamakan sebagai RT-PCR atau 'reverse transcriptase-polymerase chain reaction' (terjemahan tidak rasmi - 'ujian reaksi berbalik polymerase-transkrip') ke atas pesakit terpilih.

Hasil ujian tersebut pula akan dikongsikan kepada pihak perubatan di hospital lain, khasnya Hospital Sungai Buloh yang menjadi pusat kawalan wabak negara serta badan-badan perubatan lain seperti makmal dan sebagainya. Daripada perkongsian itu, badan perubatan negara kita dapat mewujudkan protokol atau SOP bagi menangani penularan wabak serta kaedah terbaik memperkuatkan pesakit dalam mengharungi jangkitan.

Bagi negara yang mempunyai kepakaran, pihak perubatan dan farmasi sudah pastilah akan bekerja keras bagi menghasilkan vaksin atau ubat-ubatan yang mampu mencegah dan merawat wabak yang ada. Pembangunan ubat atau vaksin ini pula biasanya dilakukan mengikut sistem perubatan negara tersebut, dengan setiap firma mempunyai kajian dan penyelidikan mereka sendiri.

Vaksin pertama dalam ujian bagi menangani wabak Covid-19 telah pun selamat disuntik kepada seorang wanita bernama Jennifer Haller dari Seattle, Amerika Syarikat pada 18 Mac 2020. Jennifer yang tidak dijangkiti virus Covid-19, bakal menjadi eksperimen dalam menentukan keberkesanan vaksin tersebut yang dinamakan mRNA-1273.

Tiba fasa keempat, situasinya dianggap sebagai luar kawalan dan apa yang boleh dilakukan hanyalah bertahan. Ini kerana pada fasa ini, wabak dianggap sudah terlalu besar skop jangkitannya, tidak lagi boleh dihentikan ataupun diperlahankan.

Pada fasa inilah beberapa pilihan berat terpaksa dilakukan oleh pihak perubatan. Fokus utama dalam fasa ini adalah untuk memastikan nyawa dapat diselamatkan. Bagaimanapun, di beberapa negara yang terjejas teruk - fokus utama mula berpindah kepada memastikan individu yang mempunyai peluang untuk pulih lebih tinggi diselamatkan; berbanding mereka yang peluangnya tipis. Sedih kan?

Pada fasa ini jugalah usaha untuk mengenalpasti hubungan di antara pesakit dan pembawa wabak mula diperlahankan, kerana skopnya sudah jadi terlalu luas. Matlamat utama kerajaan dalam fasa ini adalah memastikan dana dan bekalan yang mencukupi mampu menangani wabak dengan berkesan, selain memastikan sistem keselamatan sosial seperti ambulans, askar dan polis berada dalam keadaan bersedia.

Sekiranya pelan kecemasan seperti penutupan sekolah dan tempat awam belum dijalankan, pada fasa ini kedua-duanya pasti akan diisytiharkan. Perintah kawalan pergerakan atau lebih teruk darurat boleh diperkenalkan, bergantung kepada penilaian pemerintah berdasarkan situasi negara ketika itu.

Di Itali, negara paling terjejas teruk selain China - bermula sekitar 10 ke 11 Mac 2020, mereka terpaksa memperkenalkan dasar meminggirkan pesakit yang mempunyai baki jangka hayat lebih pendek, khasnya mereka yang berusia 80 tahun ke atas - dalam memastikan jumlah katil mencukupi di hospital.

Doktor dan jururawat juga diminta memberikan keutamaan kepada pesakit yang mempunyai rekod kesihatan yang baik, kerana peluang mereka untuk pulih lebih tinggi berbanding pesakit yang sudahpun mempunyai masalah kesihatan sebelum dijangkiti Covid-19.

Kita doakanlah Malaysia tidak perlu sampai ke tahap ini fasa mitigasinya.


9 Mitos Tentang Wabak COVID-19 Yang Anda Perlu Tahu

Ketika novel coronavirus atau SARS-COV-2 terus menjangkiti orang di seluruh dunia yang menyebabkan COVID-19, artikel-artikel berita dan muat naik media sosial mengenai wabak itu terus disebarkan secara dalam talian.

Sayangnya, kebanjiran maklumat yang tidak henti-henti ini membuatkan kita sukar untuk memisahkan fakta dengan fiksyen.

Dan semasa wabak virus berlangsung, khabar angin dan maklumat yang salah mungkin boleh mencetuskan bahaya

Dengan itu, iluminasi.com ingin kongsikan 9 mitos yang paling meluas tentang coronavirus novel SARS-CoV-2 dan COVID-19, serta menjelaskan mengapa khabar angin ini mengelirukan atau 100% salah.

Topeng muka pembedahan standard yang biasa kita lihat dipakai oleh orang ramai di mana-mana tidak dapat melindungi anda daripada SARS-CoV-2 atau Coronavirus, kerana ia tidak direka untuk menghalang zarah virus dan tidak rata pada muka.

Walaupun begitu, topeng pembedahan ini boleh membantu mencegah orang yang dijangkiti daripada menyebarkan virus dengan lebih jauh dengan menghalang sebarang titisan pernafasan yang boleh dikeluarkan dari mulut mereka.

Di dalam fasiliti penjagaan kesihatan, alat pernafasan khas yang dipanggil "N95" telah menunjukkan kebolehan untuk mengurangkan penyebaran virus dalam  kalangan kakitangan perubatan.

Orang ramai memerlukan latihan untuk memakai alat pernafasan N95 di sekitar hidung, pipi dan dagu untuk memastikan tiada udara boleh menyelinap masuk di sekitar tepi topeng.

Pemakai juga mesti belajar untuk memeriksa alat ini setiap kali selepas digunakan jika terdapat kerosakan.

Untuk menganggarkan betapa mudahnya virus ini tersebar, saintis mengira "nombor pembiakan asas" atau R0.

R0 meramalkan bilangan orang yang boleh dijangkiti dari seorang tunggal yang telah dijangkiti.

Ketika ini, R0 untuk SARS-CoV-2 dianggarkan kira-kira 2.2. Ini bermakna, secara purata seorang yang dijangkiti akan menjangkiti kira-kira 2.2 orang yang lain.

Apa yang paling penting adalah walaupun tiada vaksin wujud untuk mencegah COVID-19, namun vaksin selesema bermusim dapat mencegah selesema dengan baik, walaupun formulasinya tidak sesuai dengan jenis virus yang beredar.

Coronavirus adalah keluarga besar virus yang merangkumi pelbagai penyakit. SARS-CoV-2 berkongsi persamaan dengan coronavirus lain, yang mana 4 daripadanya boleh menyebabkan selesema biasa.

Semua lima virus ini mempunyai unjuran berduri pada permukaannya dan menggunakan "duri protein" untuk menjangkiti sel-sel perumah.

Walau bagaimanapun, empat selesema koronavirus iaitu 229E, NL63, OC43 dan HKU1, semuanya menggunakan manusia sebagai perumah utama.

SARS-CoV-2 berkongsi kira-kira 90% daripada bahan genetiknya dengan coronavirus yang menjangkiti kelawar, yang mana mencadangkan bahawa virus itu berasal dari kelawar dan kemudian melompat ke manusia.

Bukti menunjukkan bahawa virus itu melalui haiwan perantaraan sebelum menjangkiti manusia.

Begitu juga, virus SARS melonjak dari kelawar ke luak dalam perjalanan menjangkiti manusia, manakala MERS menjangkiti unta sebelum tersebar kepada manusia.

SARS-CoV-2 menyerupai dua coronavirus lain yang telah mencetuskan wabak dalam beberapa dekad kebelakangan ini, iaitu SARS-CoV dan MERS-CoV.

Pendek kata, ciri-ciri SARS-CoV-2 adalah serupa dengan apa yang kita tahu tentang coronavirus lain yang berlaku secara semula jadi di mana ia tersebar daripada haiwan kepada manusia

Menurut satu kajian yang disiarkan pada 18 Februari oleh Pusat Kawalan dan Pencegahan Penyakit China, kira-kira 81% orang yang dijangkiti coronavirus mengalami kes COVID-19 yang ringan.

Kira-kira 13.8% melaporkan penyakit yang teruk, bermakna mereka mengalami sesak nafas atau memerlukan oksigen tambahan dan kira-kira 4.7% adalah kritikal yang bermakna mereka mengalami kegagalan pernafasan, kegagalan pelbagai organ atau kejutan septik.

Dengan itu, maklumat ini mencadangkan bahawa hanya sekitar 2.3% sahaja daripada mereka yang dijangkiti COVID-19 akan meninggal dunia.

Orang yang lebih berusia atau mempunyai masalah kesihatan yang lain seolah-olah paling berisiko untuk berhadapan dengan komplikasi teruk.

Walaupun kita tidak perlu panik, namun orang ramai harus mengambil langkah untuk mempersiapkan dan melindungi diri mereka dan orang lain dari coronavirus baru ini.

Seekor anjing di China telah dijangkiti dengan jangkitan tahap rendah dari tuannya, yang mana telah disahkan sebagai satu kes COVID-19.

Ini bermakna anjing atau haiwan peliharaan mungkin terdedah untuk dijangkiti virus ini daripada manusia.

Anjing Pomeranian yang dijangkiti itu tidak jatuh sakit atau menunjukkan apa-apa gejala COVID-19, dan tiada bukti yang mencadangkan bahawa haiwan tersebut boleh menjangkiti manusia.

Seorang pakar kesihatan haiawan iaitu Vanessa Barrs dari City University memberitahu bahawa beberapa anjing dan kucing telah diuji positif untuk virus yang sama iaitu SARS-CoV semasa wabak pada tahun 2003.

Namun, tidak ada bukti pemindahan virus dari anjing atau kucing peliharaan kepada manusia. Walaupun begitu, CDC mencadangkan bahawa mereka yang dijangkiti supaya mengambil alih haiwan peliharaan ketika mereka sakit.

Walaupun laporan awal mencadangkan lebih sedikit kes dalam kalangan kanak-kanak berbanding orang dewasa, namun kanak-kanak sememangnya boleh dijangkiti COVID-19.

Sebagai contoh, satu kajian China dari wilayah Hubei yang dikeluarkan pada Februari 2020 mendapati bahawa daripada 44,000 kes COVID-19, 2.2% daripadanya adalah melibatkan kanak-kanak dan remaja bawah 19 tahun.

Walau bagaimanapun, kajian yang lebih baru menunjukkan bahawa kebarangkalian untuk kanak-kanak dijangkiti adalah sama seperti orang dewasa.

Dalam satu kajian yang dilaporkan pada 5 Mac, penyelidik menganalisis data lebih daripada 1,500 orang di Shenzhen dan mendapati bahawa kanak-kanak berpotensi terdedah kepada virus itu sama seperti orang dewasa.

Tanpa mengira usia, kira-kira 7% hingga 8% daripada kontak kes COVID-19 kemudian diuji positif untuk virus itu.

Namun, apabila kanak-kanak dijangkiti virus ini, mereka kurang berkemungkinan untuk mengalami penyakit yang teruk.

Covid-19 menyebabkan gejala yang pelbagai, yang mana kebanyakannya kelihatan seperti penyakit pernafasan yang lain seperti influenza dan selesema biasa.

Gejala-gejala umum COVID-19 termasuk demam, batuk dan kesukaran bernafas, manakala gejala-gejala yang lebih jarang muncul termasuklah pening, mual, muntah dan hidung berair.

Dalam kes-kes yang teruk, penyakit itu boleh berkembang menjadi penyakit seperti radang paru-paru.

Tetapi pada awalnya, orang yang dijangkiti mungkin tidak menunjukkan gejala sama sekali.

Menurut Pertubuhan Kesihatan Dunia, adalah selamat untuk orang ramai menerima surat atau barang dari China.

Kajian terdahulu mendapati bahawa semua jenis koronavirus tidak dapat bertahan lama di atas objek seperti surat dan pakej.

Berdasarkan apa yang kita tahu tentang koronavirus yang sama seperti MERS-CoV dan SAR-CoV, para pakar berfikir bahawa coronavirus baru ini mungkin sukar untuk bertahan di atas permukaan.

Satu kajian terdahulu yang diterbitkan pad 6 Februari dalam Jurnal Infleksi Hospital mendapati bahawa coronavirus yang berkaitan ini boleh kekal di permukaan seperti logam, kaca atau plastik.

Akan tetapi, permukaan yang biasanya digunakan dalam pembungkusan adalah tidak sesuai untuk virus itu bertahan.

Untuk sesuatu virus itu kekal aktif, ia memerlukan gabungan keadaan persekitaran khusus seperti suhu, kurang pendedahan UV dan kelembapan .

Dan kombinasi-kombinasi ini tidak ada pada penghantaran pakej, menurut Dr. Amesh A. Adalja dari Johns Hopkins Center for Health Security.

2. Nasihat Penyakit Coronavirus (COVID-19) Kepada Orang Awam - Pertubuhan Kesihatan Dunia

3. Bolehkah Anda Dijangkiti Novel Coronvirus Jika Menerima Barang Yang Dihantar Dari China?


Benarkah Cebok Pakai Air Lebih Bersih Daripada Tisu?

Dalam kekalutan menghadapi penularan wabak Covid-19 yang melanda, ramai netizen berkongsikan visual memperlihatkan rakyat kita berpusu-pusu membeli tisu atau lebih khusus, tisu tandas.

Pembeliannya pula bukan dalam skala kecil malahan layak dikatakan tisu tandas memenuhi majoriti ruangan troli, seperti dalam perkongsian yang dapat penulis lihat. Kami tidak tahu sama ada tisu tandas itu benar-benar akan digunakan sebagai tisu tandas atau untuk tujuan lain.

Tetapi senario itu membuatkan penulis tertarik untuk menelaah tentang fakta sebenar berdasarkan kajian saintifik - bersihkah punggung yang dibersihkan dengan tisu tandas? Yang kedua, apa bezanya tahap kebersihan punggung yang dilap menggunakan tisu berbanding dengan individu yang menggunakan pancuran air?

Proses nyahtinja atau dalam bahasa mudahnya, berak - merupakan sistem semulajadi badan di mana badan kita akan membuang sisa-sisa makanan yang ada melalui lubang dubur. Di kalangan masyarakat seluruh dunia, kita tahu hanya ada dua cara normal pembersihan selepas berak dilakukan; sama ada dengan basuhan air atau dilap dengan tisu. Statistiknya - pengguna tisu lebih ramai berbanding pengguna air!

Oleh sebab itulah seorang penulis bernama Rose George dalam bukunya “The Big Necessity: The Unmentionable World of Human Waste and Why It Matters" mempersoalkan satu soalan penting - kenapa ramai orang merasakan diri mereka bersih, sedangkan lubang dubur mereka sebenarnya kotor?

Penyelidik sebulat suara bersetuju penggunaan pancuran air sebenarnya jauh lebih baik berbanding dengan penggunaan tisu. Ini kerana air mampu menanggalkan keseluruhan kotoran najis yang ada dan yang lebih penting, tidak meninggalkan bau yang kebiasaannya akan lekat pada bulu punggung yang ada.

Tisu pula akan meninggalkan kesan najis yang menyebabkan bau kurang enak di bahagian perineum punggung, disebabkan oleh sisa yang tertinggal. Selain itu, teknik mengelap yang betul perlu dilakukan bagi mengelakkan kecederaan kecil berlaku pada bahagian dubur.

Apa yang lebih penting, dengan penggunaan air - proses nyahtinja menjadi lebih lancar kerana bahagian punggung boleh dilembapkan bila najis agak sukar nak keluar. Kajian yang dilakukan di Korea Selatan pada tahun 2010 mendapati dengan memancutkan air pada lubang dubur, air akan bertindak sebagai pelincir bagi memudahkan najis keluar.

Individu yang menggunakan tisu tidak boleh berbuat demikian dan dia hanya boleh meneran, sampai muka merah-merah.

Baik! Jadi kita sudah menetapkan fakta penggunaan air lebih baik dan lebih melancarkan berak berbanding tisu. Apa pula kelemahan penggunaan air? Ada. Kelemahan utamanya adalah rasa kurang selesa akibat rasa basah yang wujud, disebabkan oleh pancuran air tadi.

Oleh sebab itu, penyelidik kerap kali menyatakan - kaedah terbaik cebok adalah basuh dengan air kemudian lap dengan tisu lembut agar permukaan kulit tidak lagi lembap. Ini adalah kaedah terbaik yang memastikan kita bersih dan kering. Walaupun demikian, terdapat satu kelemahan yang jarang berlaku tetapi boleh berlaku, seandainya anda menggunakan pancuran air.

Satu penyakit yang didapati berlaku melibatkan pengguna pancuran air adalah hemorroid. Dalam kajian yang dijalankan di Jepun dari tahun 2013 hingga ke 2014 melibatkan 7637 orang warga mereka, didapati wujud peluang yang kecil serta tidak signifikan berlakunya hemorroid dan kecederaan pada tisu punggung sekiranya seseorang menggunakan pancuran air yang terlalu kuat.

Dapatan itu harus diingatkan dianggap tidak signifikan kadarnya tetapi kemungkinan untuk kecederaan berlaku tetap ada walaupun sangat jarang terjadi. Pada pandangan kami, janganlah dikuatkan pancur air itu, mana tahu anda mempunyai punggung yang sensitif pula.

Selain daripada bukti saintifik kenapa air perlu menjadi kaedah utama pembersihan dubur, penggunaan air juga mampu menjimatkan belanja rumah anda. Kami lihat harga tisu tandas boleh tahan juga tinggi harganya, apatah lagi apabila bercakap tentang tisu tandas berjenama.

Sudahlah menjimatkan wang ringgit, apa yang lebih penting adalah penggunaan air tidak menyumbang kepada penghasilan sisa-sisa yang akan menyerap masuk ke dalam saluran kumbahan kita - disebabkan tiada bahan asing yang perlu diuraikan selain daripada najis yang selamat dikeluarkan.

Dalam artikel bertarikh 23 Julai 2019, Dr. Evan Goldstein - seorang pakar dalam rujukan berkenaan tahap kesihatan yang menjalankan khidmat nasihat untuk golongan gay di Los Angeles; menasihatkan kepada orang ramai agar berhenti terus daripada menggunakan tisu, sebaliknya mula mempelajari kaedah membersihkan punggung dengan air.

Beliau secara terbuka mahu orang ramai memboikot terus tisu tandas dan tisu basah yang dipasarkan untuk tujuan pembersihan punggung kerana bagi beliau, sekiranya masyarakat dunia terus menggunakan tisu - yang kaya hanyalah pengeluar produk-produk ini.

Punggung anda tetap kotor walau macam mana pun anda cuba membersihkannya.


COVID-19 Kini Memberikan Impak Yang Besar Kepada Pasaran Ekonomi

Perasan atau tidak, ekonomi dunia banyak dipengaruhi oleh banyak faktor atau stimuli antaranya peperangan, harga minyak, serangan wabak penyakit, faktor geopolitik dan sebagainya.

Serangan dan penularan COVID-19 yang telahpun disahkan sebagai sebuah pandemik oleh WHO juga dilihat telah mewujudkan ketidaktentuan pasaran saham seluruh dunia. Tidak perlu lihat terlalu jauh, jika dilihat di Malaysia, prestsi pasaran saham di Malaysia sahaja sudah menampakkan kesannya.

Dalam sejarah, kita sudah menyaksikan banyak siri keruntuhan pasaran saham yang disebabkan oleh pelbagai faktor antaranya Lehman Crisis (November 2008), Perang Dunia (Mei 1940), Dot Com Bubble (July 2002) dan sebagainya.

Graf diatas yang diaambil daripada laman CNBC menyaksikan COVID-19 mempunyai impak yang besar dalam ekonomi dunia. Perbandingan yang dibuat terhadap penguncupan ekonomi dalam tempoh 16 hari menyaksikan faktor COVID-19 berada di bawah faktor Perang Dunia Kedua dengan perbezaan hanya 3.9%.

Malah, sesetengah pihak membuat jangkaan bahawa kesan COVID-19 terhadap ekonomi semasa akan menyaksikan lebih ramai individu yang jatuh miskin atau kehilangan pekerjaan berbanding jumlah mangsa yang terkorban akibat penyakit ini.

Penularan COVID-19 menyaksikan ramai pelancong seluruh dunia membatalkan tempahan penerbangan hotel. Di Langkawi sahaja, berjuta ringgit kerugian dicatatkan memandangkan pelancong mula membatalkan tempahan-tempahan tempat penginapan disebabkan keadaan semasa.

Malah, sesetengah syarikat yang terkesan teruk juga telah memaksa para pekerja untuk mengambil cuti tanpa gaji bagi memastikan syarikat tidak terus rugi dan mampu bertahan. Yang paling terkesan pastinya golongan pekerja B20 dan M40 yang hidup mereka umpama kais pagi makan pagi, kais petang makan petang.

Dalam hanya beberapa minggu sahaja, krisis kesihatan global yang melanda dunia ini bertukar menjadi krisis ekonomi global. Ketika artikel ini ditulis, lebih 100 ribu kes COVID-19 dicatatkan manakala lebih 4 ribu kes kematian direkodkan seluruh dunia.

Perkaitan antara tahap kesihatan global dan tahap ekonomi global sememangnya tidak boleh dielakkan. Bagi kebanyakan keluarga, kehilangan pendapatan yang disebabkan oleh wabak boleh diterjemahkan kepada peningkatan tahap kemiskinan.

Kebanyakan impak terhadap ekonomi disebabkan virus ini terjadi akibat tindaka orang ramai yang mula mengambil sikap berjaga-jaga untuk mengelakkan mereka dijangkiti penyakit ini. Tindakan ini dapat dilihat daripada salah satu perkara berikut:

Tindakan ini dijangka mempengaruhi semua sektor ekonomi - sektor kesihatan, pembuatan, runcit dan perkhidmatan, perdagangan dan pengangkutan, pendidikan, dan lain-lain. Keadaan ini seterusnya akan menyebabkan pengurangan pendapatan kedua-dua belah pihak pengeluar dan pembeli.

Daripada aspek pengeluar, pengurangan produksi akan menyebabkan harga barang meningkat. Daripada aspek pembeli pula, pengurangan permintaan daripada pembeli  akan memberikan kesan buruk kepada sesuatu perniagaan dan pekerjanya.

Krisis COVID-19 ini menyaksikan beberapa pihak mula membuat hipotesis impaknya kepada ekonomi. Orlik dan Bloomberg membuat hipotesi akan berlakunya kehilangan $ 2.7 trilion dalam sektor pengeluaran sementara Bank Pembangunan Asia menjangkakan nilai kerugian yang dicatatkan antara  $77 bilion hingga $347 bilion.

Berikut adalah satu analisis menyeluruh mengenai kesan sebenar dan potensi krisis ekonomi setakat ini di negara berpendapatan rendah dan sederhana:

Seperti yang anda dapat lihat, kebanyakan data dan kesan yang diperhatikan di dunia sedang membangun setakat ini berpunca daripada penghapusan pengeluaran dan eksport dari China dan keadaan ekonomi yang semakin buruk di Eropah dan Amerika Syarikat.

Apabila ekonomi negara-negara lain turut terjejas akibat penularan COVID-19, kita akan dapat melihat kesan-kesan ini muncul dengan lebih jelas dalam data ekonomi dan kemungkinan berkembang daripada semasa ke semasa.


Ini Apa Anda Boleh Lakukan Jika Penerbangan Dibatalkan Akibat Wabak COVID-19

Salah satu perkara yang paling terkesan akibat penularan wabak COVID-19 sudah tentunya perjalanan udara.

Sebaik sahaja Pertubuhan Kesihatan Dunia mengisytiharkan wabak ini sebagai pandemik, kebanyakan negara di dunia memutuskan sama ada untuk melaksanakan sekatan perjalanan atau pun penutupan sempadannya sebagai usaha untuk mengekang penyebaran virus ini.

Memahami akan keperluan yang mendesak untuk mengubah tarikh atau destinasi penerbangan, banyak syarikat penerbangan di seluruh dunia telah memperkenalkan dasar penukaran yang lebih fleksibel untuk meringankan beban pelanggan mereka.

Malaysia Airlines atau MAS memberikan fleksibiliti untuk mengubah penerbangan mereka tanpa had atau caj kepada semua penumpang dengan tempahan baru atau sedia ada.

Pemegang tiket yang dikeluarkan pada atau sebelum 31 Mac 2020 boleh membuat perubahan tarikh penerbangan tanpa had (dengan pengecualian caj perubahan tarikh) dan perubahan destinasi (sebarang perbezaan tambang akan dikenakan).

Semua tempahan semula mestilah dibuat pada atau sebelum 31 Mei 2020. Penerbangan pulang bagi tiket yang ditempah semula mestilah diselesaikan menjelang 31 Disember 2020.

Syarikat penerbangan tambang murah terbaik di Asia iaitu AirAsia menawarkan tawaran yang menarik kepada pelanggannya.

Bagi penumpang yang mana penerbangan mereka terkesan oleh sekatan atau pembatalan, mereka diberikan kelebihan untuk mengubah penerbangan sebanyak sekali ke tarikh perjalanan baru pada laluan yang sama dalam masa 90 hari kalendar dari penerbangan asal tanpa sebarang kos tambahan.

Para pelanggan AirAsia  juga dibenarkan untuk membatalkan tempahan mereka dan nilai tambang mereka diberikan semula sebagai kredit AirAsia BIG, atau mendapatkan bayaran balik sepenuhnya untuk tempahan berkenaan.

Syarikat penerbangan yang berpangkalan di Dubai ini memberikan fleksibiliti kepada pelanggannya untuk menjadualkan semula perjalanan mereka.

Sebarang tempahan yang dibuat pada atau sebelum 31 Mac 2020 boleh ditempah semula kepada tarikh baru.

Tempahan semula ini tidak akan dikenakan sebarang caj tambahan, kecuali perbezaan pada tambang.

Bagi pelanggan yang menempah tiket penerbangan dengan Etihad Airways, mereka dibenarkan untuk mengubah tarikh percutian dan penerbangan kepada tarikh baru dari 8 Mac hingga 7 April 2020.

Bari penumpang penerbangan sebelum 30 Jun 2020 yang telah dibatalkan, mereka juga dibenarkan untuk menjadualkan semula tetapi perbezaan tambang akan dikenakan.

Kedua-dua syarikat penerbangan Australia ini memberikan pelanggannya pengecualian caj perubahan untuk penerbangan antarabangsa yang dibuat sebelum 31 Mac 2020 untuk perjalanan sehingga 30 Jun 2020.

Walau bagaimanapun, pelanggan hanya terhad kepada satu perubahan dan perlu membayar perbezaan tambang jika ada.

Qatar Airlines membenarkan mana-mana penumpang yang -enerbangannya terkesan dengan wabak COVID-19 untuk menempah semula tiket mereka kepada tarikh atau destinasi alternatif.

Mereka juga boleh meminta bayaran balik penuh untuk tiket mereka tanpa sebarang bayaran.

Kelayakan bergantung pada tarikh perjalanan asal yang berbeza mengikut destinasi.

Singapore Airlines akan membenarkan semua caj pembatalan dan perubahan bagi pelanggan yang terjejas oleh sekatan masuk atau transit untuk tiket yang dikeluarkan pada atau sebelum 4 Mac.

Tarikh perjalanan baru mesti bermula pada atau sebelum 31 Ogos 2020 dan perbezaan tambang dikenakan.

Untuk mana-mana syarikat penerbangan yang tidak disenaraikan di sini, sila semak laman sesawang rasmi kerana kebanyakan daripada mereka telah menghasilkan satu laman khas untuk COVID-19 dengan maklumat mengenai pembatalan penerbangan, tempahan semula dan dasar penukaran laluan.

1. Ini Apa Yang Anda Boleh Lakukan Jika Penerbangan Dibatalkan Atau Ditangguhkan Disebabkan Wabak COVID-19


Fahami Kepentingan Lockdown Dan Penjarakkan Sosial

Salah satu istilah yang sering diperkatakan ketika ini bagi membendung penularan wabak COVID-19 ini adalah "social distancing". Pengistiharan COVID-19 sebagai sebuah pandemik cukup menggambarkan betapa luasnya skop penularan virus ini.

Malah, kerajaan juga telah menggariskan langkah-langkah yang perlu diambil untuk mengelakkan jangkitan berlaku dengan lebih pantas dalam kalangan masyarakat kita, antaranya melalui kaedah "social distancing".

Mungkin anda sesetengah pihak yang menganggap bahawa tindakan "social distancing" yang lebih kepada tindakan seseorang individu itu sendiri kurang efektif. Namun, setelah melihat trend penularan wabak ini yang semakin perlahan setelah amalan "social distancing" dipraktikkan, anda mungkin akan kagum akan manfaatnya.

Gambar graf di atas memapakarkan trend peningkatan pesakit yang direkodkan di Amerika Syarikat bagi tempoh 22 Januari hingga 13 Mac. Bermula daripada sekitar 15 Februari hinggalah 13 Mac, kita dapat lihat peningkatan yang sangat mendadak.

Dalam matematik, peningkatan sebegini digelar sebagai peningkatan secara eksponen. Dalam keadaan semasa, trend ini sudah dijangka kerana seseorang pesakit COVID-19 boleh menjangkiti beberapa orang lain disekeliling mereka (sama ada secara sengaja atau tidak sengaja.

Jumlah peningkatan sebegini akan terus berlaku sekiranya langkah drastik tidak diambil. Trend peningkatan sebegini juga dapat dilihat pada saat artikel ini ditulis. Sebahagian besar kes-kes baru direkodkan dalam kalangan peserta Ijtimak Tabligh di  Sri Petaling dan terdapat peningkatan ketara akibat jangkitan terhadap kontak rapat peserta perhimpunan ini.

Ketika dunia Eropah dan Malaysia mencatatkan peningkatan yang ketara, China secara rasminya mengumumkan bahawa mereka berjaya melawan wabak ini. Malah, di Wuhan tempat dimana penyakit ini mula merebak, katil-katil hospital yang menjadi pusat rawatan COVID-19 mula dikosongkan.

Ini bermakna, kita sememangnya mempunyai harapan untuk mengekang wabak ini daripada terus menular. Buat masa ini, terdapat dua kaedah utama yang digunakan negara-negara yang mencatatkan jumlah kes yang tinggi iaitu "social distancing" dan "lockout".

Apabila masyarat mengamalkan "social distancing" yang ketat, jika dilihat daripada pergerakan graf di atas, kita dapat "melambatkan" penyebaran jangkitan kepada orang sekeliling. Dengan "melambatkan penyebaran, graf akan menurun dan membolehkan setiap pesakit mendapat rawatan yang terbaik bagi mengubati penyakit ini.

Di negara seperti Itali, keadaan amat menyedihkan kerana peningkatan jumlah pesakit yang mendadak menyebabkan perkhidmatan kesihatan di sana tidak dapat menampung jumlah pesakit yang melebihi kapasiti mereka. Ada doktor yang seolah-olah "terpaksa" melihat pesakit mati kerana tiada tenaga kerja yang mencukupi untuk memberi rawatan kepada pesakit.

Aktiviti "Social distancing" memerlukan perubahan dalam cara orang bekerja, hidup dan berinteraksi antara satu sama lain. Ia mungkin memerlukan anda membatalkan atau mengelakkan majlis keramaian, menghadkan perjunpaan, perjalanan dan penjadualan semula aktiviti yang tidak penting.

Sejak kebelakangan ini, kira seringkali mendengar komen-komen netizen di media sosial menggesa kerajaan mengisytiharkan "lockdown" di seluruh Malaysia. Malangnya, mereka yang menggesa ini kebanyakannya tidak tahu akan maksud dan realiti lockdown itu sendiri.

Contoh kawasan yang menjalani "lockdown" adalah kawasan Wuhan itu sendiri. "Lockdown" bermaksud satu sekatan pergerakan yang dikeluarkan oleh kerajaan bagi menghalang orang ramai untuk masuk atau meninggalkan sesuatu bangunan atau kawasan disebabkan oleh sesuatu kecemasan. Selalunya dalam tempoh yang agak lama.

Dalam keadaan sebegini, biasanya restoran, pejabat, sekolah, sempadan negara, pasar raya dan sebagainya terpaksa ditutup. Malah, perkhidmatan awam juga boleh diarahkan diberhentikan. Bagi yang dibenarkan bekerja di rumah, mungkin tidak menjadi masalah. Namun, bagi yang mesti bekerja di luar, pastinya satu masalah besar.

Bagi yang bekerja kerajaan, "Lockdown" mungkin tidak memberi kesan memandangkan gaji mereka sudah dijamin oleh kerajaan. Namun, bagi yang bekerja swasta dan mendapat gaji secara harian, keadaan "lockdown" pastinya sesuatu yang mahu dielakkan.

Bagi yang bekerja dalam bidang swasta pula, majikan boleh mengarahkan pekerja bercuti tanpa gaji atau bayaran gaji separuh bergantung kepada budi bicara majikan. Arahan sebegini telah banyak dikeluarkan oleh syarikat-syarikat penerbangan yang terjejas teruk ketika ini.

Jika keadaan ini berlaku, adakah sebahagian besar daripada rakyat mampu terus hidup tanpa simpanan wang yang mencukupi dalam bank?

Oleh itu, "Lockdown" mungkin hanyalah langkah terakhir yang diambil oleh kerajaan bagi mengekang penularan COVID-19 ini. Buat masa ini, setiap rakyat Malaysuia haruslah mengambil tanggungjjawab masing-masing mempraktikkan "social distancing" semampu boleh.

Jadilah rakyat yang bertanggungjawab. Jangan tanya apa yang telah dilakukan oleh negara untuk anda tetapi tanyalah apa yang dilakukan oleh anda kepada negara.


Ini 7 Peraturan Lockdown Rakyat Itali Harus Patuhi Disebabkan COVID-19

Beberapa hari lalu Itali telah mengisytiharkan perintah lockdown atau perintah berkurung selepas peningkatan jangkitan dan kematian yang sangat dramatik disebabkan novel coronavirus.

Sehingga 17 Mac 2020, sebanyak 27,980 kes yang disahkan di Italy dengan jumlah kematian melebihi 2,150 nyawa. Ini menjadikan Itali sebagai negara yang paling terkesan di dunia selepas China dari segi kes dan kematian.

Pada mulanya, hanya rantau utara Lombardy dan 14 wilayah berdekatan tertakluk kepada perintah berkurung ini yang mana bermukla pada hari Ahad (15 Mac 2020). Namun Perdana Menteri Itali Giuseppe Conte telah telah memperluaskan ke seluruh negara.

Merujuk kepada lockdown di utara Itali, Giuseppe Conte memberitahu wartawan pada sidang akhbar televisyen pada hari Isnin bahawa seluruh negara akan tertakluk kepada langkah-langkah baru.

iluminasi.com kongsikan 7 peraturan yang perlu dipatuhi rakyat Itali ketika perintah berkurung ketika ini.

Giuseppe Conte menggambarkan dasar kuarantin itu dengan begitu ringkas, iaitu dengan tinggal di rumah. sebagai "saya tinggal di rumah," menurut BBC.

Banyak tempat di mana orang biasa berkumpul dalam jumlah yang besar iaitu seperti temasya sukan yang besar, sekolah dan universiti telah ditutup.

Pertandingan sepak bola profesional telah dibatalkan dan tidak akan dilangsungkan semula sehingga sekurang-kurangnya 3 April 2020.

Tetapi beberapa acara sukan peringkat tinggi dan latihan boleh diteruskan dengan syarat tanpa penonton.

Langganan gim dan pawagam prabayar serta tiket konsert menjadi sia-sia kerana aktiviti bersosial yang tidak penting adalah dilarang.

Muzium, pusat kebudayaan, kolam renang, spa, dewan sukan, dan resort ski di seluruh Itali juga telah ditutup.

Pada mulanya, kedai-kedai dibenarkan beroperasi tetapi terhadp sehingga jam 6 petang selagi mereka boleh memastikan bahawa pelanggan berada dalam jarak 1 meter antara satu lain.

Walau bagaimanapun, Giuseppe mengumumkan bahawa hanya farmasi dan kedai runcit sahaja yang boleh dibuka kepada orang awam.

Kafe-kafe yang mana harus tutup menjelang jam 6 petang, dironda oleh pihak polis untuk memastikan orang ramai berjarak 1 meter.

Pengangkutan awam dan lapangan terbang terus beroperasi tetapi hanya perjalanan penting sahaja yang dibenarkan.

Perjalanan yang dibenarkan termasuklah penerbangan, kerja-kerja yang sah dan apa-apa berkaitan dengan keluarga yang tidak boleh ditunda.

Menurut Sky News, pengguna kereta api mestilah menandatangani borang polis yang membuktikan sebab mereka dan kereta-kereta di jalan raya ditahan untuk pemeriksaan polis.

Waris atau sesiapa yang menemani pesakit kini memerlukan kebenaran untuk tinggal di ruang menunggu semasa melawat jabatan kecemasan hospital.

Langkah ini diambil untuk mengurangkan kesesakan di hospital serta mencegah jangkitan yang lebih tinggi.

Doktor, jururawat dan pekerja perubatan lain telah diberitahu untuk membatalkan cuti mereka bagi membantu mengendalikan kemasukan pesakit koronavirus.

Ini mencerminkan apa yang dilakukan oleh China di mana negara itu menghantar beribu-ribu pegawai perubatan ke wilayah di mana bermulanya wabak ini iaitu Hubei, untuk melawan penyakit ini.

Itali juga telah mengehadkan atau menggantung hak banduan untuk menerima pelawat.

Rusuhan telah berlaku di penjara disebabkan oleh para banduan sebagai tindak balas terhadap berita ini.

Ia bermula di penjara di Modena, Pavia, Rom, dan Foggia, dengan beberapa tahanan yang cuba melarikan diri dan yang lain membakar premis.

Menteri Kehakiman Itali berkata 12 banduan penjara meninggal dunia akibat terlebih dos dadah dan 16 yang lain melarikan diri semasa rusuhan di lebih daripada 20 penjara yang dicetuskan oleh langkah-langkah pembendungan coronavirus baru.

Alessio Scandurra, jurucakap Persatuan Antigone organisasi tawanan, memberitahu Associated Press bahawa pergolakan itu disebabkan oleh kekecewaan terhadap lawatan terhad serta kebimbangan mengenai jangkitan coronavirus dalam kurungan.

Menurut Reuters, bank-bank di Itali telah mengenakan larangan sementara ke atas pembayaran balik pinjaman.

Persatuan Perbankan Itali yang mewakili 90% aset perbankan di Itali, berkata para pemberi pinjaman akan membenarkan para peminjam untuk menangguhkan pembayaran balik bagi membantu syarikat dan isi rumah yang terkesan deangan virus serta kuarantin.


Kronologi Kes Dan Lokasi Terawal Covid-19 Di Malaysia

Ketika ini pihak berkuasa kesihatan tempatan sedang bertungkus-lumut untuk mencegah penyebaran virus Covid-19 di seluruh negara. Dan pada masa yang sama, beberapa lokasi di negara ini telah ditutup buat sementara waktu dan mengarahkan para pekerja untuk pulang ke rumah.

Setakat ini Malaysia merupakan negara yang paling terkesan di Asia Tenggara dengan lebih daripada 400 kes sementara Lembah Klang mencatatkan kes tertinggi di Malaysia.

Hal ini bertambah buruk dengan penyebaran berita tidak sahih terutamanya melalui aplikasi Whatsapp yang menyebabkan berlakunya panik. Oleh itu, kami ingin berkongsikan denan anda senarai kes dan lokasi terawal virus Covid-19 di Malaysia supaya anda boleh lebih berjaga-jaga.

Seorang wanita Jepun yang disahkan positif (kes 24) mendapatkan rawatan di sini sebelum didiagnos pada 27 Februari. Rakan biliknya di hospital dan seorang jururawat yang bersentuhan dengannya juga dijangkiti.

Semua kawasan yang terjejas di hospital ini telah dibersihkan sebelum dibuka semula.

Seorang kakitangan kanan Khazanah (kes 26) diuji positif pada 1 Mac. Oleh kerana pejabat Khazanah terletak di Menara UEM, pihak pengurusan memutuskan untuk mengosongkan pejabat untuk membenarkan aktiviti pembersihan dibuat pada 1 dan 2 Mac.

Semua kakitangan diberitahu untuk bekerja dari rumah untuk hari tersebut dan pejabat itu dibuka semula pada 3 Mac.

Seorang ahli lembaga diuji positif pada 4 Mac. Pesakit itu kali terakhir dilihat di Wisma Felcra pada 25 Februari.

Bangunan itu kemudian ditutup untuk pembersihan antara 4 dan 6 Mac. Semua kakitangan yang mempunyai hubungan rapat dengan ahli lembaga itu telah dihantar untuk pemeriksaan kesihatan dan dikuarantin sendiri semasa mereka menunggu keputusan ujian.

Pesakit ini telah dilaporkan berada dalam hubungan rapat dengan kakitangan kanan Khazanah (kes 26).

Kakitangan kanan Khazanah (kes 26) itu juga merupakan ahli lembaga UDA Holdings. Sebelum diuji positif, pesakit ini juga telah menghadiri acara di hotel milik UDA. Hotel ini dibersihkan pada 3 Mac dan pengurusan hotel mula melakukan pemeriksaan suhu di lobi.

Ibu pejabag Uda Holdings terletak di Pertama Complex. Sebagai respon kepada kes 26, pihak pengurusan UDA Holdings memutuskan untuk membersihkan pejabat itu.

Seorang pesakit diuji positif di hospital pada 4 Mac. Pesakit itu kemudiannya dipindahkan ke Hospital Kuala Lumpur untuk rawatan lanjut.

Semua pekerja penjagaan kesihatan yang bersentuhan dengan pesakit telah dikenalpasti untuk pemeriksaan dan wad umum ditutup untuk kerja-kerja sanitasi.

Pengurusan bangunan menyiarkan notis bahawa seorang penduduk kondominium itu disahkan positif pada 5 Mac. Pihak pengurusan telah membersihkan dan membasmi kuman pada semua pintu, lif dan butang serta permukaan lain di kawasan umum.

Seorang individu yang hadir pada Majlis Mesyuarat Tahunan Bar Kuala Lumpur yang diadakan pada 27 Februrari telah diuji positif pada 7 Mac. Pengurusan bangunan membasmi kuman dalam auditorium, lif dan pejabat di bangunan.

Seorang kakitangan telah diuji positif pada 8 Mac. Pesakit ini telah berada dalam kuarantin sejak 1 Mac. Semua kawasan yang terjejas dalam bangunan ini telah melalui pembasmian kuman dan operasi berjalan seperti biasa.

Salun ini mengumumkan pada 10 Mac bahawa salah seorang daripada pelanggan mereka telah diuji positif.

Pelanggan terbabit telah melawat salun ini pada 2 Mac. Operasi salun telah digantung sementara dan premis serta peralatan telah dibasmi kuman.

Sementara itu semua kakitangan mereka telah dihantar untuk pemeriksaan kesihatan.

Seorang ahli KWSP yang melawat cawangan ini pada 27 Februari diuji positif pada 3 Mac. Semua kakitangan yang berada dalam kontak rapat dengan pesakit telah diuji manakala yang lain telah dikuarantin.

Cawangan itu ditutup sehingga 13 Mac untuk pembasmian kuman dan dibuka semula pada 16 Mac.

Sekolah ini memberitahu para ibu bapa dalam surat pada 10 Mac bahawa salah seorang daripada ibu bapa telah diuji positif.

Ibu bapa yang dijangkiti itu telah menjalani kuarantin diri sejak 4 Mac.

Sekolah itu kemudiannya dibersihkan pada hari yang sama dan memulakan pemeriksaan suhu ke atas semua yang memasuki sekolah.

Pihak pengurusan pusat membeli-belah ini telah mengumumkan bahawa salah seorang pekerja mereka positif pada 11 Mac.

Mereka telah membasmi premis mereka dan meningkatkan kekerapan proses sedemikian setiap hari.

Kakitangan yang mempunyai kontak rapat dengan pesakit telah diminta mematuhi kuarantin sendiri.

Seorang pesuruhjaya Suhakam diuji positif dan pejabat Suhakam ditutup untuk tujuan pembersihan dari 11 Mac hingga 13 Mac.

Semua kakitangan diberitahu untuk bekerja dari rumah manakala sesiapa yang mempunyai urusan dengan Suhakam antara 2 Mac dan 11 Mac dinasihatkan menghubungi KKM untuk pemeriksaan.

Hospital ini mempunyai tiga kes yang disahkan. Dua kes pertama telah dirawat di Jabatan Kecemasan (ER) manakala kes ketiga adalah seorang kakitangan yang bersentuhan dengan pesakit kedua di ER.

ER ditutup sementara untuk pembasmian kuman dan dibuka semula pada hari yang sama.

Stesen penyaringan telah diletakkan di semua pintu masuk hospital dan kawasan triage ditempatkan di luar ER untuk menguruskan kes yang disyaki.

Tiga ahli gereja Church of Our Lady of Guadalupe telah diuji positif. Pesakit pertama diuji positif pada 5 Mac.

Dua lagi ahli gereja yang diuji positif pernah dudu, di sebelah pesakit pertama atau menaiki kereta yang sama dengan mereka antara 29 Februari dan 1 Mac.

Salah seorang ibu bapa pelajar di tadika ini diuji positif pada 6 Mac. Ibu bapa berkenaan dilaporkan sebagai pekerja di Kementerian Kewangan.

Sekolah segera memanggil ibu bapa untuk mengambil anak-anak mereka dan sekolah ditutup sementara

Pihak pengurusan bangunan ini telah mengumumkan pada 9 Mac bahawa seorang penduduk diuji positif.

Semua pemegang pintu, butang lifdan kawasan yang terjejas telah dibasmi kuman.

Pihak pengurusan gim Fitness First, IOI Mall Puchong telah menghantar e-mel kepada semua anggotanya mengatakan bahawa cawangan tersebut akan ditutup pada 8 dan 9 Mac untuk aktiviti pembasmian kuman.

Ini adalah sebagai tindak balas kepada hakikat bahawa salah seorang ahli gim telah diuji positif dan melawat gim dalam dua minggu sebelumnya.

Seorang pelajar luar kampus diuji positif pada 9 Mac. Pelajar berkenaan telah dikuarantin sejak 1 Mac.

Sebagai langkah berjaga-jaga, semua kawasan kampus yang terjejas telah dibersihkan.

Seorang pekerja Hong Leong MSIG Takaful Bhd sendiri dikuarantin pada 2 Mac selepas menunjukkan gejala -gejala Covid-19.

Semua kakitangan yang bersentuhan langsung dengan pekerja telah menjalani kuarantin sendiri manakala bangunan pengurusan membasmi semua kawasan terjejas seperti surau, tandas, dan kafeteria pada 7 dan 8 Mac.

Dua peserta acara agama iaitu ijtimak tabligh yang diadakan di masjid dari 28 Februari hingga 1 Mac telah diuji positif.

Seorang pesakit dari Brunei dan seorang lagi Pahang. Keduanya menjadi kes pertama di kawasan masing-masing.

Lebih dari 10,000 orang menghadiri acara ini dan pihak berkuasa kesihatan cuba menjejaki peserta untuk diuji.

Seorang ejen insurans yang menghadiri sesi latihan di pejabat AIA di Plaza 33 pada 4 Mac telah diuji positif.

Semua pemegang pintu, butang lif dan kawasan terjejas di dalam bangunan tersebut telah dibersikan.

Seorang pelajar diuji positif pada 10 Mac dan pelajar tidak hadir di sekolah sejak 4 Mac.

Rakan sekelas dan guru telah diuji dan sedang menunggu keputusan. Sekolah itu menjalani pembasmian kuman pada 10 Mac dan premis itu telah dbersihkan dengan kerap sejak awal bulan Mac.

Sekolah dibuka antara 10 Mac hingga 14 Mac dan kemudian ditutup apabila cuti sekolah dimulakan

Agensi ini telah mengumumkan pada 11 Mac bahawa seorang pekerja mereka diuji positif.

Semua kakitangan yang bersentuhan dengan pekerja diletakkan di bawah kuarantin sendiri dan semua kawasan yang terlibat bangunan dan kompaun telah dibersihkan.

Seorang guru diuji positif pada 10 Mac. Guru tersebut telah dimasukkan ke wad sejak 7 Mac.

Ahli keluarga guru itu dilaporkan berada dalam kontak rapat dengan pesakit COVID-19 yang lain.

Cawangan sekolah ditutup dari 11 hingga 13 Mac dan terus ditutup di bagi musim cuti sekolah .

Pekerja itu telah berada di  Kuala Lumpur selama seminggu sebelum itu dan mempunyai kontak rapat dengan pesakit Covid-19.

Pejabat ditutup untuk pembasmian kuman dan semua kakitangan diberitahu untuk bekerja dari rumah selama 2 minggu.

Pesakit (kes 131) mendapatkan rawatan di hospital untuk masalah pernafasan pada 8 Mac.

Pada hari berikutnya, pesakit dipindahkan ke Hospital Tengku Ampuan Afzan dan diuji positif pada 10 Mac.

Pesakit ini adalah salah seorang peserta acara agama di Masjid Sri Petaling dari 28 Februari hingga 1 Mac

Pesakit ini adalah salah seorang peserta yang menyertai acara agama di Masjid Sri Petaling dari 28 Februari hingga 1 Mac.

Dia kemudiannya menaiki pesawat Air Asia melalui Miri, Sarawak pada 3 Mac dan sekali lagi ke Miri pada 6 Mac sebelum disahkan positif.


La Bougie du Sapeur, Akhbar Yang Diterbitkan Hanya Pada Tarikh 29 Februari

Tahun 2020 menyaksikan kita mendapat 1 hari tambahan pada bulan Februari yakni 29 Februari sempena tahun lompat. Bagi yang lahir pada tarikh ini, mereka biasanya akan dijadikan bahan gurauan kerana hanya boleh menyambut hari kelahiran setiap 4 tahun sahaja.

Tahun lompat mempunyai perkaitan dengan pergerakan bumi mengelilingi matahari. Disebabkan bumi mengelilingi matahari sekitar 365.25 hari manakala terdapat 365 hari dalam setahun, maka pertambahan 1 hari untuk setiap 4 tahun ini bagi menyelaraskan kalendar dengan putaran bumi mengelilingi matahari.

La Bougie du Sapeur adalah sebuah akhbar berbahasa Perancis yang sangat unik. Walaupun penerbitannya sudah wujud kira-kira 40 tahun hanya terdapat 11 isu sahaja yang sudah diterbitkan sehingga kini. Mengapakah perkara ini boleh berlaku?

Tidak seperti akhbar lain di pasaran yang diterbitkan secara berkala sama ada secara harian, bulanan ataupun mingguan, akhbar La Bougie du Sapeur ini hanya diterbitkan pada tahun lompat sahaja iaitu pada tarikh 29 Februari sahaja.

Ini bermakna akhbar ini hanya diterbitkan setiap 4 tahun! Pastinya akhbar ini menjadi barangan koleksi yang sangat bernilai kerana ianya sukar didapati dan mempunyai nilai sentimental yang cukup tinggi.

Akhbar La Bougie du Sapeur sebenarnya bermula dari satu gurauan antara 2 orang sahabat iaitu Jacques De Buisson, seorang operator dan rakannya Christian Bailly yang merupakan seorang wartawan dan pengumpul akhbar-akhbar lama yang rare.

Akhbar ini telah menerbitkan isu yang pertama pada  tahun 1980 dan tahun 2020 menyaksikan edisi ke 11 diterbitkan. Akhbar satira dengan 20 muka surat ini dipenuhi dengan jenaka, pidato, wawancara, kuiz, dan komen serta kritikan mengenai isu-iu besar yang pernah berlaku 4 tahun yang lalu.

Nama akhbar ini jika diterjemahkan bermaksud "The Sapper's Lantern", merujuk kepada watak kartun yang dicipta pada akhir abad kesembilan belas, Sapper Camember. Dalam cerita itu, Camember dilahirkan pada 29 Februari dan menyertai tentera ketika dia hanya pernah merayakan ulang tahunnya sebanyak empat kali.

Sekali lihat, akhbar ini kelihatan akhbar harian biasa yang memaparkan isu-isu politik, isu semasa, ekonomi dan berita antarabangsa di muka hadapannya. Namun, apabila anda menyelak halaman-halaman bahagian berikutnya, isu-isu yang lebih ringan dimuatkan seperti hiburan dan sukan.

Selain itu, terdapat juga satu seksyan yang bermaksud "Last Minute" yang dianggap ironi memandangkan akhbar ini hanya diterbitkan setiap 4 tahun.

Intipati utama akhbar ini dengan tempoh penerbitannya yang luar biasa hanyalah sekadar lawak jenaka. Sebagai contoh, mereka segaja meletakkan jawapan bagi kuiz teka silang katanya yang diterbitkan pada tahun 2016 pada edisi berikutnya, yakni pada tahun 2020.

Menurut penerbitnya, ketawa adalah baik untuk kesihatan anda dan oleh itu ia harus dilakukan setiap hari. Penerbitnya berharap pembc akan terhibur dengan kandungan  yang dimuatkan. Secara umumnya, topik-topik yang dimuatkan dalam akhbar ini adalah santai dan sesuai untuk setiap peringkat umur pembaca.

Mungkin segelintir daripada anda berfikir bahawa akhbar sebegini mungkin tidak mempunyai pembaca dan peminat yang tersendiri. Jangan terkejut kerana untuk edisi  tahun 2020 sahaja, akhbar ini sudah terjual sebanyak 200,000 salinan untuk pasaran seluruh Perancis, Belgium, Luxembourg dan Switzerland.

Jualan yang memberangsangkan ini membolehkan akhbar ini terus bertahan selama lebih 40 tahun. Malah, mereka tidak perlu memaparkan sebarang iklan dalam akhbar untuk terus bertahan dalam pasaran walaupun hanya diterbitkan secara berkala setiap 4 tahun.

Lebih menarik, syarikat penerbitan akhbar ini turut menyumbangkan sebahagian daripada hasil jualannya kepada "A tire d'aile”. "A tire d'aile" merupakan sebuah pertubuhan yang membantu golongan autistic dan epilepsi.

Akhbar La Bougie du Sapeur dijual pada harga 4.80 Euro (sekitar RM23) bagi setiap isu. Walau bagaimanapun, sekiranya anda seorang peminat setia akhbar ini dan tidak mahu ketinggalan isu-isu berikutnya, anda boleh membayar 100 Euros untuk langganan bagi tempoh 1 abad.

Jika dikira, 1 abad bersamaan dengan 100 tahun. Sekiranya anda membayar 100 Euro, anda akan menerima terbitan akhbar ini sebanyak 25 kali. Ini bermaknya, anda dapat jimat 20 Euro berbanding sekiranya anda membayar bagi setiap is secara berasingan.

Persoalannya, adakah anda mampu hidup 100 tahun untuk menikmati kesemua 25 edisi yang telah dibayar itu? Atau ianya sekadar satu bentuk gurauan oleh penerbitnya?


Diari Seorang Penduduk Bandar Sepi Wuhan Permulaan Virus Corona

Wuhan telah terkandas akibat koronavirus dan berada dalam status "lockdown" sejak 23 Januari untuk cuba melawan jangkitan. Kebanyakan kedai dan perniagaan ditutup, pengangkutan awam dihentikan dan orang dinasihatkan untuk tinggal di dalam rumah.

Seorang warga Wuhan, Jing berusia 29 tahun yang bekerja sebagai pekerja sosial dan aktivis hak tinggal bersendirian. Untuk beberapa minggu, dia menulis diari yang kemudiannya dikongsikan dengan BBC.

Saya tak tahu apa saya perlu lakukan apabila saya bangun pagi dan tahu berkenaan dengan lockdown ini. Saya tak tahu apa maknanya, berapa lama dan apa persediaan yang perlu saya buat.

Terdapat banyak komen marah di media sosial di mana ramai pesakit yang tidak dapat dimasukkan ke hospital setelah didiagnosis disebabkan kekurangan tempat dan pesakit demam tidak dirawat dengan betul.

Semakin ramai yang memakai topeng muka. Rakan-rakan memberitahu saya untuk membeli dan menyimpan bekalan. Beras dan mi semuanya telah habis dijual.

Seorang lelaki sedang membeli garam dalam jumlah yang tersangat banyak dan seseorang bertanyakan kepadanya mengapa dia berbuat demikian. Lelaki itu menjawab, "Bagaimana jika lockdown ini berlangsung selama setahun?".

Saya pergi ke farmasi dan jumlah pembeli dihadkan. Topeng muka dan juga pembersih tangan beralkohol juga telah habis dijual.

Setelah menyimpan bekalan makanan, saya masih berada dalam keadaan terkejut. Kereta dan pejalan kaki semakin berkurangan, dan bandar di sini kelihatan seperti terhenti secara tiba-tiba.

Dunia sangat sepi dan senyap itu sangat menakutkan. Saya tinggal bersendirian, jadi saya hanya tahu ada orang lain di sekeliling saya daripada bunyi bising di koridor.

Saya ada banyak masa untuk fikirkan bagaimana untuk terus hidup.

Salah satu sasaran saya adalah untuk tidak jatuh sakit, jadi saya terpaksa bersenam. Makanan juga sangat penting untuk terus hidup, jadi saya perlu tahu sama ada saya ada bekalan yang mencukupi.

Kerajaan tidak memberitahu berapa lama lockdown ini akan berlangsung dan apa yang kami perlu lakukan untuk terus hidup.

Orang ramai berkata bahawa ia mungkin berterusan sehingga bulan Mei.

Farmasi dan kedai runcit di bawah ditutup hari ini, tetapi masih agak lega kerana dapat melihat kurier menghantar makanan.

Mi di pasar raya telah habis dijual tetapi beras masih ada. Saya juga ke pasar hari ini dan membeli sayur saderi, telur dan beberapa yang lain.

Selepas pulang ke rumah, saya basuh semua pakaian saya dan mandi. Kebersihan diri sangat penting dan saya rasa saya basuh tangan 20 hingga 30 kali sehari.

Keluar dari rumah membuatkan saya berasa saya masih berhubung dengan dunia. Sangat sukar untuk saya bayangkan bagaimana warga emas tinggal bersendirian dan orang kurang upaya untuk menjalani semua ini.

Saya tak mahu masak kurang daripada bias akerana ia adalah malam terakhir tahun khinzir, yang mana sepatutnya menjadi hidangan perayaan.

Ketika makan malam, saya membuat panggilan video dengan rakan-rakan saya dan apa yang kami bualkan hanyalah berkenaan dengan virus ini.

Sesetengah orang berada di bandar berdekatan Wuhan, ada yang tak mahu pulang kerana penyakit ini dan ada yang masih mahu berkumpul walaupun wabak sedang menular.

Seorang daripada rakan saya batuk ketika bercakap, dan yang lain bergurau menyuruh dia untuk meletakkan telefon.

Kami berbual selama 3 jam dan saya ingat saya dapat tidur dengan perasaan gembira. Tetapi apabila saya buka mata, saya terimbas ingatan dari beberapa hari lepas. Air mata mengalir. Saya rasa tidak berdaya, marah dan sedih.

Saya juga terfikir tentang kematian. Saya tak ada banyak penyesalan, kerana kerja saya sangat bermakna. Tetapi saya tak mahu hidup saya tamat.

Hari ini adalah Tahun Baru Cina. Saya tak pernah minat untuk meraikan perayaan, tetapi kini tahun baru menjadi semakin tidak relevan.

Pagi ini saya terlihat seseorang bersin berdarah dan saya sangat takut. Otak saya dipenuhi dengan kebimbangan tentang penyakit. Saya tertanya-tanya sama ada saya perlu keluar atau tidak. Tapi saya tak demam dan selera makan juga agak baik, jadi saya keluar.

Saya memakai dua lapis topeng muka walaupun orang kata ia tidak perlu dan tak ada guna. Saya bimbang tentang topeng muka palsu yang berkualiti rendah, jadi dengan memakai dua lapis saya berasa lebih selamat.

Bandar masih sangat senyap. Sebuah kedai bunga masih dibuka dan pemiliknya meletakan beberapa bunga kekwa yang biasanya digunakan sebagai bunga pengebumian, di hadapan pintu. Tetapi saya tak tahu jika ia mempunyai maksud.

Di pasar raya, sayur habis dijual dan hampir semua mi serta dumpling juga habis. Hanya ada beberapa orang sahaja yang beratur.

Setiap kali saya ke pasar raya, saya mempunyai rasa untuk membeli dengan banyak. Jadi saya beli 2.5 kilogram beras walaupun masih ada 7 kilogram di rumah. Saya juga tak dapat untuk menahan diri daripada membeli ubi keledek, dumpling, sosej, kacang merah, kacang hijau dan telur masin.

Saya langsung tak suka telur masin, tetapi saya akan berikan kepada rakan saya apabila lockdown ini berakhir.

Bekalan makanan saya cukup untuk sebulan dan cara saya membeli ini sangat gila. Tetapi dalam keadaan begini, saya tak boleh salahkah diri sendiri.

Saya berjalan-jalan di tepi sungai. 2 buah kedai snek masih dibukan dan orang berjalan-jalan bersama anjing mereka. Mungkin mereka juga tak mahu rasa terperangkap.

Saya tak pernah berjalan di jalan tersebut sebelum ini dan dunia saya berasa seperti berkembang sedikit.

Pada hari pertama lockdown, saya tak dapat menulis apa-apa tentangnya di media sosial kerana ditapis. Malah saya juga tak dapat tulis di WeChat. Penapisan Internet telah wujud lama dahulu di China, tetapi ia lebih kejam ketika ini.

Apabila hidup anda tunggang terbalik, membina semula kehidupan harian adalah sangat mencabar. Saya terus bersenam pada waktu pagi menggunakan aplikasi, tetapi saya tak dapat tumpukan perhatian kerana otak saya terganggu.

Saya keluar rumah lagi hari ini dan cuba mengira berapa orang yang saya jumpa. Dari rumah saya ke kedai mi berjarak 500 meter, saya bertembung dengan 8 orang.

Saya tak mahu balik rumah. Saya mahu mengembara lagi. Baru 2 bulan saya pindah ke Wuhan. Saya tak ada ramai kawan di sini dan saya tak begitu tahu tentang bandar ini.

Saya rasa saya jumpa 100 orang hari ini. Saya harus menyuarakan pendapat saya. Saya harap semua orang masih mempunyai harapan. Kawan-kawan, saya harap kita akan berjumpa dan berbual di masa akan datang.

Sekitar jam 8 malam saya terdengar seseorang menjerit, "Go Wuhan!" dari tingkap. Laungan beramai-ramai ini adalah satu bentuk untuk memperkasakan diri.

Panik telah memisahkan orang ramai. Di kebanyakan bandar, orang ramai diwajibkan memakai topeng muka di tempat awam untuk mengawal wabak pneumonia. Tetapi ia sebenarnya boleh membawa kepada penyalahgunaan kuasa.

Sesetengah orang awam yang tidak memakai topeng muka dihalau dari pengangkutan awam. Kami tak tahu mengapa mereka tidak memakai topeng muka. Mungkin mereka tak mampu untuk membelinya atau mereka tidak tahu tentang notis yang dikeluarkan.

Tak kisahlah apa pun, hak mereka untuk keluar tak sepatutnya ditarik.

Dalam beberapa video online, pintu-pintu rumah orang yang mengkuarantin diri sendiri dimeterai. Orang dari wilayah Hubei di mana terletaknya Wuhan dihalau dari rumah mereka dan tiada tempat tinggal.

Tapi pada masa yang sama, sesetengah orang menawarkan tempat tinggal untuk penduduk Hubei.

Terdapat banyak cara kerajaan cuba bagi menggalakkan orang ramai untuk duduk di rumah. Ia perlu memastikan bahawa setiap orang awam mempunyai topeng muka yang mencukupi atau memberikan ganjaran wang tunai kepada mereka yang kekal di rumah.

Hari ini, akhirnya ada cahaya matahari, sama seperti mood saya. Saya nampak lebih ramai orang di kompleks saya dan terdapat beberapa pekerja komuniti.

Mereka melakukan pemeriksaan suhu kepada orang yang tidak tinggal di sini. Bukan mudah untuk percayakan orang atau bina hubungan dalam situasi lockdown. Bandar ini menjadi semakin teruk.

Di tengah-tengah kekalutan ini, saya terpaksa lebih berhati-hati. Kebimbangan saya tentang meneruskan hidup hilang secara perlahan-lahan. Berjalan jauh ke seluruh bandar hanyalah sia-sia jika saya tidak berhubungan dengan orang di sini.

Mengambil bahagian secara sosial adalah satu keperluan yang sangat penting. Semua orang perlu mencari peranan dalam masyarakat dan ia menjadikan kehidupan seseorang itu bermakna.

Di bandar yang sunyi sepi ini, saya harus mencari peranan saya.

Guo Jing juga menerbitkan sebahagian daripada diarinya di WeChat, dan berhubung dengan Grace Tsoi dari BBC.

1. Diari Koronavirus Wuhan: Tinggal Bersendirian Di Bandar Yang Semakin Sepi